Bible Thianghlim - JAMES\nBibleThianghlim – JAMES\nA ngantu: James\nA siartu: Jew zumtupawl\nNgan kum: A.D. 45-48\nThuthangṭha cu Jerusalem ih Jew-pawl lakah hmakhatteah a rak hlawhtling. Pentekos ni ah Jew-mi 3000 hrawng kawhhran ah bêt an si ti Apo 2 in a tarlang. Zum lo tu Jew hotupawl in dungthluntupawl an tiduhdah rero nân, cuih khawpi ah kawhhran a karh vivo thotho. Stefen an thah hnuin Jerusalem kawhhran ih zumtupawl hmuahhmuah in an zumnak ruangah tuar an thăwk. Cuih tiduhdahnak in Judia peng pumpi le Samaria peng pumpi ah a ṭekdarhter hai (Apo 8:1). Hitivek dinhmun lakah James in hmun kip ih a vakdarh mi Jew-mi zumtupawl thapeknak ah hi cakuat hi Jerusalem ihsin a rak ngan. Hi cakuat hi A. D. 45-48 hrawngih a ngan mi a si men thei.\nJames hi Jesu Khrih-ih nau le Judas-ih suahpi unau a si. Bawipa Jesu in leitlun ih rawng a bawl laiah James le a unaupawl in amah an rak zum lo (Joh 7:3-8). Asinan a hnen rori ih Bawipa a rung lăng ruangah, neta lamah cun James khal zumtu ah a cang (1Ko 15:7). Jesu van a kai hnuah James khal zumtu dangpawl thawn Thlarau Thianghlim rung thlen ding a rak hngak ve (Apo 1:14). Netabikah cun amah hi Jesusalem kawhhran hruaitupawl lakih pakhat ah a rung cang (Apo 12:17; Apo 15; Gal 1:19; 2:9).\nJew zumtu in Jew zumtupawl hnenih thu a zirh mi a si ruangah James in a cakuat ah Jew-pawlih thu le hla diktak a ngan hi mangbang ding a um lo.\nA cangan mi hi Thukham Hlun le Jesu Tlang parih Thusim mi parih a ṭhumawkzia a lang (Mat 5-7). A zirhdan khal Jesu ih zirhdān thawn bangawknak an nei. A tahṭhimnak hman mi ah leitlun tahṭhimnakpawl: thli ih hrăn mi lăwng, a vuai rero mi hrampi, a ziam rero mi pangpar, kilkhawi theih lo meisa le thil dangpawl tla a hmang. Ni tin nun ah a takih hman ding mi fimnak thupawl a telh ruangah a cabu hi Thufim cabu thaw khal in bangawknak a nei. Khristian pakhat ih zumnak cu ni tin nun ih lang ding mi a si. James in harsatnak le tukfawrhnak thu (bung 1), unau duhdawtnak (bung 2), thil ti ṭha (bung 2), lei ukdān (bung 3), khawvel mi sinak (bung 4), lennak (bung 5) le kawhhran nun málte a zirh (bung 5).\n«Thil ti tel lo zumnak» cu a thi a si (2:20). Zumtu pakhat in piantharnak a neih hnu cun a zumnak cu a thil tiṭha in a langter ṭheu.\nI. Thuhmaihruai (1:1)\nII. Zumtu cun tuarnak le sualfawrhnak a tuar thei ding a si (1:2-18)\nIII. Zumtu cun Pathian Kamsuakthu ngaithla le thlun ding a si (1:19-27)\nIV. Zumtu cun thleidan um loin zumnak a hmang ding a si (2:1-13)\nV. Zumtu cun a zumnak kha tuahnak in a langter ding a si (2:14-26)\nVI. Zumtu cun a ṭawng a sūp ding a si (3:1-12)\nVII. Zumtu cun a nun in fimnak a langter ding a si (3:13-18)\nVIII. Zumtu cun a nun ihsin khawvelnak a hlăwnhlo ding a si (4:1-10)\nIX. Zumtu cun a zumtupi thu a ṭhen ding a si lo (4:11-12)\nX. Zumtu cun a nun hrangih a khawkhan mi Pathian hnenah a ap ding a si (4:13-17)\nXI. Milian zumtu cun lennak a rinsan ding a si lo (5:1-6)\nXI. Zumtu cun Bawipa ratsalnak hrangah a thin a sau ding a si (5:7-11)\nXII. Zumtu cun bulpak felfainak a nei ding a si (5:12)\nXIII. Zumtu cun mi dang hrangah thla a cam ding a si (5:13-18).\nXIV. Zumtu cun zumtu dang kha thutak ah a hruaikirsal ding a si (5:19-20)\n1 Pathian le Bawi Jesu Khrih-ih ṭemṭawn sál a si mi, James in, hmun dangdangih a ṭekdarh mi, Israel hnám hleihnih pawl kha cibai ka lo bûk.\nHniksaknak le Zumnak\n2 Ka u le nau tla, hniksaknak a phunphun nan tawn tikah aipuannak hlirah ruat uh. 3 Ziangahtile nan zumnak hniksaknak cun tuarfainak a suah ti nan thei. 4 Asinan nan pitlin ih, nan famkim thluh theinak dingah tuarfainak cun ṭuan famkim sehla, cuticun zianghman nan tlasam lo ding. 5 Nan lakah zokhal in fimnak a tlaksăm asile, mi hmuahhmuah hnenih siang zet le mi mawhthluk loih pe ṭheu tu Pathian hnenah dil seh, cule anih cu pek a si ding. 6 Asinan ringhlel loin, zumnak in dil seh, ziangahtile a ringhleltu cu thli in tifinriat suar suk le so ih a hrăn mi vek a si. 7 Curuangah cuvek mi cun Bawipa hnen ihsin thil zianghman ka ngah ding tiah ruat hlah seh. 8 Thinlung phir a neitu cu a nun lamzin tluan hmuahhmuah ah a hnget lo.\n9 Dinhmun niam unaupa cu cawisan a si tikah tluangkhâwng seh. 10 Asinan milianpa cu a dinhmun niamter a si tikah, lungawi seh, ziangahtile hrampi par bangin amah cu a ziamrál ding a si. 11 Ziangahtile ni a suak ih a săt tikah ni cun hrampi cu a vuaiter ih a par an ṭil, cule a mawinak a hlorálter. Cuvekin milian cu a lamzin tluanah a ziamrál ding.\n12 Hniksaknak a tuar ṭenṭotu cu mithlawsuak a si. A tuar ṭenṭo ruangah nunnak lallukhum a co ding, cuih lallukhum cu Bawipa in amah duhdawtupawl hnenih pe dingih a tiamkam mi a si.\n13 Mi pakhat khat in sualfawrhnak a tawn tikah, «Pathian in sual i fawrh,» ti hlah seh; ziangahtile Pathian cu thil ṭhalo thawi sualfawrh theih a si lo ih, mi zohman sual a fawrh fawn lo. 14 Cuhnakin mi kip sualfawrhnak cu hitin a si sawn: anmai câkhiarnak in a hruaihlo hai ih, cutin ziang in simaw a hip hai. 15 Cun câkhiarnak in fa a vun hnuah, sual a hring; cuih sual cu a pitlin tikah, thihnak a hring.\n16 Ka duhdawt mi u le nau tla, bumin um hlah uh. 17 A ṭha mi thilpek hmuahhmuah le thilpek famkim hmuahhmuah cu tlun lam ihsin an si ih, tleupawlih Pa hnen ihsi ra an si. Amah ah thlengdanglamawknak hrimhrim le thlengdanglamawknak thlâm khal a um lo. 18 A sersiam mipawl lakih rah hmaisabik vek kan si theinak dingah, Pathian in amai duhzawngin thutak kamsuakthu in in hring a si.\nThu Theihnak le Tuahnak\n19 Curuangah ka duhdawt mi u le nau tla, mi kip in ngaithla dingah zamrang mi si uhla, ṭawng dingah le thinling dingah cun khulfûng mi si uh. 20 Ziangahtile minung thinlingnak in Pathian dingfelnak a hringsuak lo. 21 Curuangah bawrhhlawhnak hmuahhmuah le sualralnak a khatliam mi cu hlăwn uhla, nan thlarau a lo rundam theitu phŭn mi kamsuakthu cu nunnemnak thawn cohlang uh.\n22 Mah le mah bumawin, kamsuakthu ngaithlatu men lawng si loin, a tuahtu si sawn uh. 23 Ziangahtile mi zokhal tuahtu si loih kamsuakthu a ngai mentu cu thlalang ih a suahkeh hmel zohawtu vek a si. 24 Ziangahtile amah le amah a zohaw ih, a fehsal, cule hmakhatteah ziang vek mi a si ti a hngilh. 25 Asinan zalĕnnak dān famkim cu zohin, cumi ih umpeh vivo in, a thu ngai mi hngilhsal mentu si loin a tuahtu a si ahcun, cu pa cu a thil tuah mi ah mithlawsuak a si ding.\n26 Nan lakah mi pakhat in biaknaksakhua lamih zuamaw zetah a ruataw nân, a lei kilṭha loin, amai thinlung a bum sawn asile, cu paih biaknaksakhua cu zianghmanlo men a si. 27 Pathian le Pa hmaika-ih biaknaksakhua thiang le bawrhhlawh lo cu, nu le pa nei lo le nuhmeipawl an buai cān ih veh le khawvel mi sinak lak ihsin sawisel ding um loih mah le mah kilkhawiawk hi a si.\nMi Thleidăn Neih\n1 Ka u le nau tla, ropitnak Lal, kan Bawipa Jesu Khrih nan zumnak ah, mi thleidăn nei hlah uh. 2 Ziangahtile nan punkhawmnak ah mi pakhat sui zunghruk hrukin, hnipuan ṭha zet thawn rung lut sehla, cule mifarah hnipuan se ṭiapṭi thawn rung lut ve sehla, 3 hnipuan ṭha hruktu cu nan upat ih, a hnenah, «Nang hitawk ih hmun ṭha ah hin to aw,» nan ti ih, cuih mifarah hnenah, «Nang cu khi tawkah khin ding aw,» tiin simaw, «Ka keretnak ah to aw,» tiin simaw nan ti a si ahcun, 4 nanmah le nanmah lakah thleidănawknak neiin, khawruahnak ṭhalo hmangih thuṭhentu ah nan cang lo ding maw?\n5 Ka duhdawt mi u le nau tla, ngai hnik uh, Pathian in hi leitlun ih mifarahpawl hi zumnak ih milian ah le amah duhdawtupawl hnenih a tiamkam mi Pathian uknak ro cotu ah a hril a si lo maw? 6 Asinan nannih in mifarahpawl nan hmuhsuam. Milianpawl cun an lo palbĕt ih, thuṭhennak ah an lo dir ṭheu a si lo maw? 7 Kawh nan sinak hmin zahum cu an thangsiat a si lo maw?\n8 Cathianghlim bangtukin, «Nangmah le nangmah na duhdawtawk vekin, na innhnen na duhdaw pei,» a ti mi siangpahrang dān nan thlun famkim asile, nan tiṭha a si. 9 Asinan mi thleidăn nan neih ah cun, sual nan tuah ih Dān cun dānpahbăltu ah a lo phuang a si. 10 Ziangahtile zokhal Dān thlun thluhin pakhat te a pahbăltu cu a zate parih mawhsualnak neiah a cang. 11 Ziangahtile, «Uire hlah,» titu cun, «Laithat hlah,» ti khal a ti thotho. Atu ah na uire lo khal asile, mi na thah a si ahcun, nang cu Dān pahbăltu ah na cang.\n12 Curuangah zalĕnnak dān ih thuṭhen ding mi vekin ṭawng uhla, tuah uh. 13 Ziangahtile zahngainak langter dah lo tu parah zahngainak tel loin thuṭhensak a si ding. Zahngainak in thuṭhennak cu a neh.\nZumnak le Tuahnak\n14 Ka u le nau tla, mi pakhat in zumnak ka nei ti khal sehla thil ti a neih lo ah cun, ziang a ṭhahnem? Cuvek zumnak cun amah a rundam thei ding maw? 15 Unaupa asilole unaunu cu taklawngih umin, a ni tin ei ding rawl nei loin um sehla, 16 nan lakih pakhat in an hnenah, «Hnangamten feh uhla, hlum le puarin um uh,» ti sehla, an taksaruangpum ṭul mi thilpawl a pek si lo ah cun, ziang a ṭhahnem? 17 Cuvek thothoin zumnak khal thil ti tel loih amah lawng a um ah cun a thi a si.\n18 Asinan mi pakhat in, «Nang in zumnak na nei ih, kei in thil ti ka nei. Na zumnak cu na thil ti tel loin i hmuh awla, kei in ka zumnak cu thil ti in ka lo hmuh ding,» tiah a ti khal a si men ding. 19 Pathian pakhat a um ti na zum. Na tiṭha e. Khawsiapawl hman in an zum ih, an khūr rero!\n20 Sikhalsehla Maw nang mi-â! Thil ti tel lo zumnak cu a thi a si ti theih na duh maw? 21 Kan pa Abraham in a fapa Isak, biakṭheng parih a hlăn laiah khan thil ti ruangin thiam a co a si lo maw? 22 A zumnak cu a thil tipawl thawn an ṭuantlang ih, thil tipawl ruangah zumnak cu famkimter a si ti na thei! 23 Cule Cathianghlim in, «Abraham in Pathian a zum ih, cumi cu a hrangah dingfelnak ah a siarsak,» a ti mi thu cu a tlamtling. Cun anih cu, Pathian rual tiih kawh a si. 24 Minung hi thil ti in thiam coter a sizia nan thei, zumnak lawngin a si lo.\n25 Cuvek thothoin, hlawhhlâng Rahab khal kha thil ti parah ṭhumawin thiam a co a si lo maw? Palaipawl a rak cohlan hnuah, anmah cu zin dangin a rak thlah hai. 26 Ziangahtile thlarau tel lo taksaruangpum cu thi a si vekin, thil ti tel lo zumnak cu thi a si.\nKhuahkhirh Theih Lo Lei\n1 Ka u le ka nau tla, zirhtupawl in thuṭhennak nasasawn kan táwng ding ti theiin, nanmah lakih mi tampi kha zirhtu va si hlah uh. 2 Ziangahtile kan zaten thil tampi ah kan tlu ṭheu. Zokhal a ṭawngkam ih sual a tuah lo asile, anih cu mipitling a si ih, a taksaruangpum khal a thunun thei a si.\n3 Ngai hnik uh, kan thu an lun theinak dingah, ráng kâ ah ráng kâkharh kan bŭn ih, cumi hmang cun an taksaruangpi cu kan herter ṭheu. 4 Lăwngpawl khal khi zoh hnik uh, an tûm zet ih, a nasazet mi thli in a fehter, lăwngpawl cu lăwng mâwngtu in a duhnak lamlam ah lăwng hlaunak fate zetin a herter. 5 Cuvek thothoin lei khal hi taksa pêng fate zet a si ih, nasazetzetin a tluangkhâwng ṭheu. Ngai hnik, meisa fatakte in ziangtluk thil tum a kāngter thei! 6 Cule lei hi meisa a si ih, siar cawk lo dingfellonak tuahtu a si. Cutivekcun kan taksa pêng lakah a cāngvai ih, kan taksaruangpi pumhlum in a bawrhhlawhter. Lei cun kan nun lam tluan a kāngter ṭheu; cuih mei cu hell ihsi ra mi a si.\n7 Ziangahtile ramsa phun kip le vâte phun zakip, băwkvâk phun zakip le tifinriat sungih thilnung phun zakip pawl cu milai in ngawingam ko an tuah ih, ngam ko an rak tuah. 8 Sihmansehla lei cu zohman in an ngawingamter thei lo. Lei cu khuahkhirh theih lo thil ṭhalo, thihnak tûr thawi khat mi a si.\n9 Cumi thawn kan Pathian le Pa cu kan thangṭhat ih, cumi thawn Pathian băngnak neiih tuah mi, milai kan camsiat. 10 Cuih kâ thotho ihsin thangṭhatnak le camsiatnak a suak. Ka u le ka nau tla, hih thilpawl hi cutivekih si ding a si lo. 11 Cirhtihna pakhat ihsin ti thlum le ti khâ a suaktlang maw? 12 Ka u le ka nau tla, theipi kung in olif rah a rah thei maw, asilole sabit hri in teh theipi rah a rah thei maw? Cutivekin ziang cirhti ihsi hmanin ti-ál le tithiang a suakkăwp thei lo.\nFimnak Phun Hnih\n13 Nan lakah zo so mifim le theihnak neitu? Anih cun a thil tuah mipawl cu umtlandān ṭhain, fimnakih nunnemnak thawn langter seh. 14 Sihmansehla nan thinlung sungah iksiknak nasazet le ṭhenṭhekter duhnak thinlung nan neih asile, tluangkhâwng hlah uh, thutak dodalin thuphan per hlah uh. 15 Hi fimnak cu tlun lam ihsin a rung lo ih, leitlun, milai le khawsia hnen ihsin a si sawn. 16 Curuangah iksiknak le ṭhenṭhek duhnak thinlung a umnak hmun ah, buainak le thil ṭhalo phun zakip a um ṭheu.\n17 Sihmansehla tlun lam ihsin a si mi fimnak cu a hmaisabikin a thianghlim, cule remnak a duh, a zaidam, mi dang hnenah a tlulut, zahngainak le rah ṭha in a khat, mi thleidăn a nei lo ih, nun deu a nei lo. 18 Cun dingfelnak rah cu remnak a tuahtupawl in remnak in an tuh a si.\nKhawvel thawi Pawlkawmawknak\n1 Nan lakih doawknakpawl le tawhawknakpawl hi khui ihsin an ra? A doaw mi nan taksa pêng lakih câkhiarnak ihsi ra suak mi an si lo maw? 2 Câkhiarnak nan nei nân, nan câkhiar mi cu nan nei lo. Lai nan that ih neih nan duh, asinan nan ngah thei lo. Nan toaw ih nan doaw. Cucingin nan nei cuang lo, ziangruangahtile nan dil lo a si. 3 Nan dil ih nan ngah lo, nan năwmcēnnak hrangih hmang dingih diklo zetih nan dil ruangah a si.\n4 Nannih uire mipapawl le uire nunaupawl! Khawvel thawi rualpitawknak cu Pathian thawi ralawknak a si ti nan thei lo maw si? Curuangah zokhal khawvelih rualpi si a duhtu cu Pathian doral a si. 5 Cathianghlim in, «Kan sungih cêng Thlarau cun thîk khawp tiangin in duh a si,» a ti mi hi a lak menih sim ah maw nan ruat?\n6 Sihmansehla Pathian cun zangfahnak tamsin a pe. Curuangah anih in,\n«Pathian in mipuarthaupawl a dokalh,\nAsinan mităngdawrpawl hnenah zangfahnak a pe,»\n7 Curuangah Pathian hnenah tlulut uh. Diabol cu do uh, cule a lo tlansan ding. 8 Pathian naih uhla, anih khal in a lo naih ve ding. Nannih misualpawl, nan kut khawlhfai uh. Cule nannih thinlung phir neipawl, nan thinlung thianfai uh. 9 Lungkuaiin um uh, ninghanglungsia-in um uhla, ṭap uh! Nan hnihnak cu ninghanlungsiatnak ah cang sehla, nan aipuannak cu riahsiatnak ah cang seh. 10 Bawipaih mithmuhah hnuaidawr uh, cule anih in a lo khaisâng ding.\n11 U le nau tla, pakhat le pakhat relse aw hlah uh. A unau a relsia ih a unau thu a ṭhentu cun Dān a relsia ih Dān cu thu a ṭhen a si. Dān thu na ṭhen asile, nang cu Dān thluntu si loin, Dān thuṭhentu na si sawn. 12 Dān petu pakhat a um, amah cu mi run theitu le mi siatsuah theitu a si. Mi dang thu va ṭhen dingin, nang cu zo so na si?\nThaisun hrangah Tluangkhâwng Hlah\n13 Atu ah nannih, «Tuihsun ah, asilole thaisun ah cumi khami khawpi ah kan feh ding ih, cu tawkah cun kum khat kan um ding, cule kan lei ding ih kan zuar ding, cule kan hlawk ding,» a titupawl, ngai hnik uh, 14 thaisun ah ziang a cang ding ti nan thei lo. Ziangahtile nan nunnak cu ziang a si? Nan nunnak cu cān málte sung a lang ih a hlorálsal mi mero vek a si. 15 Cuhnakin, «Bawipa in rem a ti asile, kan nungdam ding ih, cumi khami kan tuah ding,» ti sawn ding nan si. 16 Asinan atu ah nannih cu duhaw zetin nan tluangkhâwng. Cuvek tluangkhawnnak hmuahhmuah cu thil ṭhalo a si. 17 Curuangah thil ṭha tuah ding thei na cingih a tuah lo ah cun, cucu a hrangah sual a si.\nMilian Ralrin Peknak\n1 Nannih milianpawl, atu ah ngai hnik uh, nan parih a thleng ding mi harsatnak nasazetpawl ruangah ṭap uhla aihram uh. 2 Nan lennakpawl cu an ṭawih ih nan sinfenpawl cu sunhrûl in a ei. 3 Nan sui le ngun pawl cu a tlâpsiat thluh zo ih, cupawlih tlâp cu nanmah lo dokalhih theihpitu a si ding ih, nan titsa cu meisa kāng bangin a ei ding. Ni neta cān hrangah hlawnthil nan rak khawlkhawm a si. 4 Ngai hnik uh, bumnak ruangah nan ló ih nan hlawhfa, fâng attupawl kha an hlawh nan pe lo. An hlawhmanpawl cu an ausuak, cule fâng attupawl ih aunak cu Ralkap rualpawlih Bawi-ih hna a thleng. 5 Leitlun ah nunnuam zetin nan nung ih nuam nan cēn, nan thinlung cu ran thah ni vekin nan rak cawmthau. 6 Midik kha thiamlo nan coter ih nan that, anih in a lo dokalh lo.\n7 Curuangah u le nau tla, Bawipa a rat tiangin thinsauin um uh. Ngai hnik uh, ló ṭuantu cun thlai in ruah hmaisa le ruah neta a ngah lai hlanlo thinsau zetin a hngak ih, a hlú zet mi leilung rah cu a hngak a si. 8 Nannih khal thinsauten um uh. Bawipaih rat ding a nai ruangah nan thinlung hngetter uh.\n9 U le nau tla, pakhat le pakhat phun aw hlah uh, Pathian in thiamlo a lo coter pang ding. Ngai hnik uh, Thuṭhentu cu sângka ah a ding a si! 10 Ka u le nau tla, Bawipaih hmin ih thu a simtu profetpawl cu harsat tuardān ah le tuarfaidān ah zohṭhim dingah la uh. 11 Ngai hnik uh, a tuartupawl cu mithlawsuak ah kan ruat. Job-ih tuarfainak cu hna in nan rak thei zo ih, Bawipa in a netnakah a hrangah ziang a tuahsak ti khal nan hmu zo. Bawipa cun lainatnak tam zet le zahngainak tam zet a nei.\n12 Asinan ka u le nau tla, a pawimawhbik cu hihi a si: van sālin simaw, lei sālin simaw, a dang ziang sal khal in simaw, siasam hlah uh. «A si,» nan ti mi cu, «A si,» si sehla, «A si lo,» nan ti mi cu, «A si lo,» si seh. Culole thuṭhennak nan táwng pang ding.\nZumnak ih Thlacam\n13 Nan lakah harsatnak tuar nan um maw? Thlacam seh. Lungawi an um maw? Sam hla sak seh. 14 Nan lakah mina an um maw? Elder-pawl ko sehla, Bawipaih hmin in amah cu hriak hnihin a hrangah thlacamter seh. 15 Cule zumnak ih thlacamnak cun mina a tidam ding ih, Bawipa in amah cu a kaitho ding. Cule tuah mi sualpawl a neih asile, cupawl cu ngaidam an si ding. 16 Nan dam theinak dingah pakhat le pakhat nan mawhsualnakpawl phuangawtăwn uhla, pakhat le pakhat thlacamsak aw uh. Midingfel ih ṭhahnemngai zet le hmualnei zetih thlacamnak cun thil tampi a tuahsuak a si.\n17 Elijah cu kanmah vek mizia nei milai pakhat a rak si. Ruah sur lo dingin nasazetin thla a cam ih, kum thum le thla ruk sung leitlun ah ruah a sur lo. 18 Cun thla a camsal ih van in ruah a pe, cule leilung in rah a suah.\n19 U le nau tla, nan lakih mi pakhat khat thutak ihsin a pial ih pakhat in cu pa cu a kirtersal asile, 20 misual a lamzin pialnak ihsin a kirtertu cun thihnak ihsin cu paih nunnak cu a runsuak ding ih, sual tampi a khuh fawn ding ti thei seh.


Pasal Nei Thar Pawlin Kan Thin-awk Ding Ziaza Thalo 8 - The Chin Times\nThe Chin Times > Lawrkhawm > Theihkaunak > Pasal Nei Thar Pawlin Kan Thin-awk Ding Ziaza Thalo 8\nPasal Nei Thar Pawlin Kan Thin-awk Ding Ziaza Thalo 8\nNunau hi mipain duhdawt zet sehla kan tiaw ṭheu i, mai lamih va duhdawt ve hi pasal kan neih hnu lamah kan tum lo maw, kan thiam lo si ding!\nTlangval neih laiah cun ziang tinkimah ngaithiam thluh thei kan si laiah kan neihawk hnu cun pasalle kan uk tum tuknakah mi tampi cun mâk kan tawngih, pasalin in mak lo hmanah nupa lungawi, nupa nuam-aw kan si thei dah lo. Pasal na neih hnu hnu cun na ziaza ṭha lo pawl na ṭhin ve a ṭul. A tlangpi thuin mi zo poh pohin, pasal kan neih hnu hnu cun, kan ṭhin-awk tulmi ziaza pawl ka hun ngan kei, rak siar ciau uh law.\n1. Rel Lo Khale A Thei Ding;\nFala tlangval ngaiawk laiah cun kan thinheng, thin bang, tivek cu kan rel lo khale, in duhdawt ngai ngaiah cun in thei ti phunin kan tlang tlangih, cu cun buainak tampi a suahter tuk lem lo. Mipa tam tak, an fala pawl thinlung thei thiam thei lo an um ve. Nupa kan si hnu hnu cun, ka rel lo kha le in thei ding ti lungput neiih zianghman rel duh loih na um le a netnakah nan nupa nan buai teng teng ding.\n2. A Rualpi Pawl Parah Awka Sia Hmang Hlah\nZo khalin rualpi/hnaṭuanpi kan nei thluh. Kan pasal lei rualpi pawl cu an cangvaih dan le ṭawngkam hmandan kan lungkim lo tuk a si hmanah awka sia le mawi lo takih rak biak hi a ṭha lo zet. Kan pasal in in hmuhdan a dang thluh theiih in rak theih le zum dan kan rak si lo, tiih thuruahnak an nei thawkih thinlungah nupile thuhla ruahdan dik lo an nei ṭheu. An rualpi zahlonak (disrespect) cu anmah, kan pasal le zahlonak a siih insangah buainak a suak duh zet. Na pasal rualpi cu a umdan na duh zawng a si lo hmanah awka ṭha tei biak tum aw.\n3. Mai Zawn Lawng Ruat Hlah:-\nInsang kan din hnu hnu, mahten kan um nawn lo, kan pasal le thawn, an sungkua pawl thawn kan sih cihaw thluh zo ti theiin mai zawn lawng ruahnak kha kan tanta a ṭul. Ziang na tuah kha le na ruahdan lawng si loin nan pahnih hrang le, khatlam sungkua pawlih ruahdan ding tiang na ruahnak vang na kauhter a ṭul. Mah zawn lawng ruahnak a tum tikah nupa an pumkhataw rei thei dah lo.\n4. Nauhak Vekin Khua Ruat Hlah\nKawl pawlin (ကေလးဆန္) an tivek hi a um thei ih, nunau tampiin pasal an neih hnu tiang hi lungput hi an sawm vivo tum theu. Ngaizawnawk laiah cun nauhak té vekih lem na ṭul kha le, a lo lem. Asinan, tu cu nan neiaw zo. Lem ṭul ring ring, thil fatê zet khalih ngawl ring ring tivek lungput tanin thinlung pitling na put a ṭul ve thlang.\n5. Amai Ngaithiam Dil Lawng Hngak Hlah\nFalat laiah cun na tlangvalin ngaithiam a lo dil ring ring ti aw maw! Khai lungput kha insangah na sawm vivo cun a netnakah nan to-aw la la ding. Mi zo pauh kha uar-awknak, duhawknak kan nei thluh. Na pasal thawn thu nan el-awk ni a um teng teng ding. Cutikah, na palh sawn rori a si ahcun nangma’n ngaithiam dil ve mai aw. Pasal lei ngaithiam dil lawng lawng hngak na si ahcun nan nupa lungawinak a ṭhanglian thei lo ding.\n6. Nupa Dang Thawn Va Tahthim Hlah\nNu tampiin an pasalle thinlung an natter biknak cu sungkaw dang, Insang dang pawl an tahṭhim theu hi a si. An lian, an fim, zu an duh ve lo, mi tidan an thiam, etc. Na pasal kha a lungthin nuam lo ko um sehla, a netnakah ngaizawng dang nei seh ti na duh asile insang dangih mi pale pawl an fim, an thiam, boruak an hai thei thu pawl le a tluk lo thu kha va sim theu aw. Cule, nan duhdawtnak cu na theih man hlanah a ziam lohli mai ding. A ngai ngai ahcun mi insang thuhla hi kan rak thei thluh dah lo. An rak buai vein, kan nupa hi in rak daw tuk tla a si thei so khaw! Mi insang nun si loin na insang nun a nawmnak ding, na pasal a lungawinak ding sawn kha ruat aw.\n7. Nawmnak Uar Tuk Hlah\nFalat laiah cun bazar feh, lakphak in, hmuk a thaw thaw ei, angki mawi mawi lei kha na rak uar ve ding nan, tu cun na ṭhum-awk a ṭul. Milian zet nupi na si hmanah sumpai ren lo tuk le nuam lawng lawng na uar ahcun rei na daih lo ding. Nawmnak hrial aw, tinak si loin, nawmnak lawng lawng kha ruat tuk nawn hlah, ti sawn a si.\n8. Nan Pahnih Theih Ṭulmi kha Thup Hlah\nHi hi a pawimawh bik miang mo. Nupa nan si zo ahcun nan karlakih thu hla pawl zep, na sim duh lo, thu thup tê tê na nei theu a si ahcun, cu cun nupa karlakah zumawklonak a suahpi ih, nupa karlakah thenawknak hram a thlak ṭheu. Nan thuhla kha thup loin rel tlang ṭheu uh.\nPrevious Article Phone leisak lo ruangah mipi hmai ah a tlangval a beng ciamco; Video\nNext Article Tufang Kan Leitlun Thuthang Lawrkhawm


New Delhi Ih CNCP Calai Seminar Report - Chinland Today Media\nNew Delhi Ih CNCP Calai Seminar Report\nNovember 3, 2012 9:50 pm·0 comments\nNew Delhi khawlipi ah Chin Nonawn Calai Pawlkom ih hohanak in Chin Calai Seminar a vei (5) nak cu Living Faith Baptist Church (LFBC) biakinn ah tuni a ni 7 nak tiang nei rero a si. Cutawk ahcun Chin mi Upa Dr. Than Bil Luai le a innsang nu, Rev. Dr. Timothy Sui Lian Mang, Saya Paul Van Hre, Saya John That Luai, Saya Caleb Laltinhrem, Saya B.Lallianthang le Rev.Oral Siang Za Khup pawl cu an rathleng thei ih hleiah Chin mi upa Dr. Pu Sang Ci le Pu No Kap Thang le tla an ra telpi thei a si. Chin calai lamih zirsang le Chin Grammar tuahsaktu, Chin calai a kumkum ih zir ih hliakhlai ih Chin Writter’s Handbook le Teacher Guide nei thei dingih ṭan a laktu pahnih a simi, Dr. Connie Champeon le Dr. Dabbie King, le an rualpi pahnih, Elisha le Sarah letla an rathleng thei ih, cun Rev. Dr. Peter Tow le a rualpi pathum tla an tel ve. Curuangah Delhi um Chin mipi cun an lung a awi ngaingai ih an hlawkpi zet a si tiin thuthang kan ngah.\nThuthang famkim le cipciar\nHimi seminar ah zirhtu dingin Saya Paul Van Hre cu Oct 26 ni sun ah vanzam in a ratleng ih, Saya Caleb Laltinhrem cu Oct 27 zinglam ah a ratleng ve. Rev. Dr. Timothy Sui Lian Mang cu Oct 27 thotho, zan ah a thleng. Cule Dr. Than Bil Luai le a innsang nu cu Oct 28 zan ah an rathleng ih, Saya John That Luai cu Oct 30 zanlam ah a rathleng. CNCP hruaitu le Chin mi upa pawl cun a cangtheibik in an hmuak.\nSeminar nikhatnak (zankhawm zankhatnak) Seminar khawmnak cu Oct 28 zan ah nei thok a si. Cumi zan ah Rev. Dr. Timothy Sui Lian Mang in thuthangṭha simnak a nei ih inntek pastor Rev. Kap Thuan Thang in chairman a kai. Paakzai in Pathian thangṭhatnak hla cu Mai Esther Zo Par Iang le Mai Mary tei in an nei.\nMipi pawl ih hngah hlap zetmi a si vekin an hlawk pi zet thu le a manhla an ti zet thukhal an sim. Seminar nihnihnak (Sunzir nikhatnak le zankhawm zanhnihnak) Sunzir nikhatnak cu Oct 29 zinglam nazi 11 ihsin zanlam nazi 4 tiang nei in, mipi 80 rasuak in an zir. Sunzirnak zinglam ah Dr. Connie in Introduction of Basic Linguistic a zirh ih, Dr. Dabbie King in Introduction of Chin Grammar a zirh. Zirnak can cu ṭhenhnih in ṭhen a si. Ṭonglettu cu Dr. Than Bil Luai a si. Cumi karlak ah sunrawl, refreshment, einak nei in colh can lak a si. Zanlam ahcun Dr. Than Bil Luai in Paper Presentation peknak a nei sal. Cun a zanhnihnak khawm ah Saya B. Lallianthang in thuthangṭha simnak a nei ih, Rev. Kap Thuan Thang thotho in chairman a kai. PaakzaI thawn Pathian thangṭhatnak cu Mai Zo Par Iang in a nei. Hi zan hnih sung mi khual hmuah sukso le mipi hmuah ṭuanvo cu LBCF mino pawl in ṭuanvo an la.\nSeminar nithumnak (Sunzir nihnihnak le zankhawm zanthumnak) Sun zirnak a nihnihnak cu Oct 30 ni ah nei a si ih, Dr. Connie in a zirhmi a peh ih, Dr. Dabbie King khalin a zirhmi a peh ve. An ni phanih in zinglam nazi 11 ihsin zanlam nazi 3:40 tiang an zirh. Mi 100 lenglo in himi ni ah zirnak an nei thei. A zanthumnak khawm ah Saya Caleb Laltinhrem in thuthangṭha simnak a nei ih, Rev. Nehamiah Sui Nei Piang in chairman a kai. Dr. Than Bil Luai in harhdamnaklam le thucahtawi simnak khal a nei bet. Hi mi tlai ah ah CNCP ih tawlrelnak in zanriah cu mikhual zate le CNCP upa pawl thawn hil tlangnak an nei. Mikhual hmuaktu ah DBCF mino in tuanvo an la. Mipi cu calai lam le Pathian thu ah hlawhtling zetin an um.\nSeminar nilinak (Sunzir nithumnak le zankhawm zanlinak) Sun zirnak a nithumnak cu Oct 31 ah pehsal a si ih, Dr. Connie le Dr. Dabbie King te pahnih in can an lak ih, mipi mipum 90 in an ra zir a si. Chin calai ah Delhi um Chin mi saya le upa, nu le pa, fala tlangval tampi an rapok ih thusuhnak a phunphun le thulehnak a phunphun thawn zirnak cu thaw le nuam zetin ban cu rel loin zinglam nazi 11 ihsin zanlam nazi 4:30 tiang nei a si. Sunrawl einak khal an nei.\nThusuhnak a tam ih thulehnak pawl thawn cun a ngaitu hrangah hlawknak rel cawk lo a um. Ṭonglettu cu Dr. Than Bil Luai a si. Cumi zan ah Falam Refugee Organization (FRO) in Khuallian zate le FRO upa pawl, le pastor zate thawn komawknak le zanriah hiltlangnak cu LFBC ah nei a si. Zankhawmnak ah Saya John That Luai in thuthangṭha a sim ih, chairman cu Rev. David Mang Hrin Luai in a kai.\nDr. Than Bil Luai in harhdamnak lampang thusimnak le thucahtawi simnak, a innsang nu in thucahtawi simnak tla an nei ih, mipi cun an lungawi in an hlawkpi zet a si. Paakzai ah Mai Eng Nei Mawi, Mai Zo Par Iang le Saya John That Luai pawl tla an si. Mikhual hmuaktu ah ZCF mino pawl an a si.\nSeminar ninganak (Sunzir nilinak le zankhawm zannganak) Seminar sunzir a nilinak Nov 1 ni cu zinglam nazi 11 ah thok in zanlam nazi 4:20 tiang pehsal a si ih, zinglam ah Saya Paul Van Hre in Chin Ca Luandan timi le Dr. Than Bil Luai tein Paper presentation an pek a si. Zanlam ah Dr. Connie Champeon le Dr. Dabbie King te thotho in Chin Phonology le Chin Grammar, Chin Morphology, Chin Orthography pawl cu an zirh ih mipi mipum 60 in rasuak in an zir.\nṬonglettu ah Dr. Than Bil Luai thotho a si. Sunrawl einak an nei ih ning ti um loin zirpeh a si. Cumi zan ah Dr. Than Bil Luai le an innsang nu cu an tlung. Cun Dr. Run Bik cun khuallam ihsin a rathlengtu saya upa pawl cu a inn ah zanriah a dar. Zankhawmnak ah Rev. Dr. Peter Tow le a rualpi pali pawl an rakhawm ih Dr. Peter in thuthangṭha a sim. Saya John That Luai in tong a let. Chairman ah Rev. Kap Thuan Thang a si. Paakzai cu Mai Eng Nei Mawi, Mai Esther Zo Par Iang le Saya John That Luai pawlin an sak ih, Dr. Peter le a rualpi pawlin thumzai an sak. Mikhual hmuaktu cu GBC mino pawl an si.\nSeminai niruknak (Sunzir ninganak le zankhawm zanruknak) Seminar sun zir a ninganak cu Nov 2 zinglam nazi 11 ihsin zanlam nazi 4 tiang neipeh a si ih, mipi mipum 45 in an zir. Cumi ah Dr. Connie Champeon in Chin Falam Primer nauhak pawl zirhsawng dan a zirh ih practice rori in leknak le zirhnak a nei a si. Mipi cu hlim le lawmtak in an zir thei ih, himi zirnak ih a teltu hmuahhmuah hi Chin ca zirhdan ah certificate pek tlak an si tiin khal an rel ih an hlawkpi ngaingai a si. Sunrawl einak khal nei in zanlam khalah zirpeh sal a si. Dr. Connie cu himi zirhnak hi nithum sung zirh dingmi a si, asinan tikcu can a umlonak ruangah nazi malte sung ka zirh a si tiin a sim. A netnak ni a si vekin CNCP lamih hruaitu Salai Thang Lian Mung in chairman ṭuan in lungawithu simnak a nei ih, CNCP hruaitu Salai Ma Zawn khalin lungawithu simnak a nei.\nCun Dr. Connie, Dr. Dabbie, Elisha le Sarah pawlin thucahnak le lungawithu simnak nei in, Rev. Dr. Timothy Sui Lian Mang in lungawithu le hmailam Chin Falam Literature thawn a pehparmi seminar tuah dingih ruahsannak a neihmi (Aizawl, Autralia, Norway, Sweden le USA) pawl a sim ih sawmnak le thucahtawi simnak a nei bet. Cun CNCP cun Dr. Connie te pali cu laksawng fate takte a pek ih, a pektu cu Dr. Run Bik a si. Ṭonglettu cu Saya John That Luai a si. A netnak ah Saya B.Lallianthang ih thlacamnak in sunzirnak cu lungawi aipuangten an ṭhehsuak a si. Zankhawmnak ah Saya Paul Van Hre in thuthangṭha simnak a nei ih, chairman ah Pu No Kap Thang a si. Paakzai in Pathian thangṭhatnak hla cu Saya John That Luai, Mai Zo Par Iang, Mai Eng Nei Mawi le A Lian nu (Nu Cangte) pawlin an sak. Mikhual hmuaktu cu ZCF mino pawl an si. Cun Seminar cu zankhawmnak thawn peh vivo hrih a si ih Nov 4 zankhawm tiang peh ding a si.\nHimi Seminar ahhin cabu a phunphun zuar a si ih, Seminar laksawng tiin a man ol in tla zuar a si. Cumi cabu pawl lakih a larbik tiih reltheihmi cabu pawl cu Chin Writter’s Handbook a si. CNCP in Rs. 150 in a zuar. Cun khawng cakbik cabu tiih record a tlakmi cu Laizun, Dr. Than Bil Luai ih nganmi, a si. Dr. Than Bil Luai in CNCP kut ah a ap ih CNCP cun Rs. 100 in a zuar a si. Cumi cabu uk 15 cu zuar thok veten minute pa 5 sungah a cem a si. Mi tampi in Laizun, Laizun a um lai maw tiin, an hlam rero lai nan a cem thluh. Cun DVD le CD pawl tla zuar a si ih, Chin zuknungthar Khrih Riantu tla zuar a si. Mipi tampi in cabu tampi an lei ih, cabu phurtu Saya B.Lallianthang tlun khalah an lung a awi ngaingai. Cumi lakih cabu danglam zet pakhat cu Sia le Ṭha timi Bible zuksuai cabu hi a si. Nauhak pawl hrangah Bible an thinlung sungih olten a lut theinak dingah a poimawh zetmi cabu ṭha a si.\nThanksgiving Holiday Ah Indianapolis Ih Crusade Program\nMyanmar Combine Service Oklahoma City, Oklahoma, USA ah tuahsuak


Syria Ram Buainak in Zia Umlam A Pan Lo - Chinland Today Media\nApril 11, 2012 12:49 pm·0 comments\nTheihcia zo vekin Syria ram President, Bashar Assad hlawnthlak tum ruangih buainak cun nikum March thla ihsin tutiang zia umlam a pan theicuang hrihlo ih, himi buainakih mithi cu theihfiangzomi cinah minung 9.768 an kimzo. Syria ram buainak tireh tumin voi ziangmawzat UN Security Council cun rolh aw dingin tumtah nak a neizo nan Russia leh China in UN rolh awk an duhlo ruangah veto Power hmangin UN thu an vuakthlaksak theu ruangah tutiang UN a rolh aw thei hrihlo.\nSyria ram buainak tireh dingih UN a rolh awk theilo ruangah Arab League cun Syria ram buainak tireh dingih hnatuan dingih UN Secretary General hlun, Kofi Annan cu an thlahih Kofi Annan ih thuput lutmi ah Syria ram sung khawpi dangdang ihsin Syria Cozah cun an ralkap pawl leh an ralthuam pawl an hnukkir thluhding a timi khal Syria Presidnet, Bashar Assad khalin a pawmthu a rak simzo.\nHimi Syria Cozah in an khawpi dangdang ihsin an ralkap leh an ralthuam pawl an hnuhkir salding tikcucaan cu tuisun hi a siih. Asinan Syria Cozah in mizan sunih thu an suahsal nakah Opposition pawlin an ralthuam pawl an ret thluh hmaisat lo ah cun an ram khawpi dangdang ihsi an ralkap leh an ralthuam pawl hnuhkirsal an tumlo thu an puangsuak salih, hiti vek a si ruangah Opposition pawlin an ralthuam an retduh velo ah cun Syria Cozah in an khawpi dangdang ihsi an ralkap leh an ralthuam pawl hnuhkir sal dingih thutiam a rak neihzo mihi a ti hlawhtlin zum a umlo.


Khawlkhawmtui' Vanram - Chinland Today Media\nNovember 27, 2010 11:48 pm·0 comments\n“Tlap le nget ih a siatsuah theinak le ruku pawl in an bauh ih an ruk theinak hih leilung ah nan sumsaw khawl hlah uh….. Vancung ah nan sumsaw cu khawl sawn uh. – Matthai 6:19-20\n– Ezekiel 33-34\nThilri khawlkhawm a huamzettu cun baseball team card, tacikkhawng le paisa nawi tivek pawl tiang an khawl ciamco. Thilkhawl cu vuatana nuam pakhat asinan khua i ruattermi cu leitlun kan suahsan tikah kan neihmi zate cu midang hrangah an rung cang thluh leh ding timi hi a si. Leitlun ih kan khawlmi thilri pawl cu ziangtluk man neimi an si hmanah kumkhua hrang ahcun malte asilole zianghman man nei lomi an si.\nJesuh in himi thu hi fiangzet in a rel. A dungthluntu pawl hnenah hi ti’n a sim, “A tlaap le a nget ih a siatsuah thei lonak vancung ah nan sumsaw cu khawl sawn uh,” (Matt. 6:20) a ti.\nKumkhua daih sumsaw cu ziangtik hmanah a man a tlaniam dah lo. Siatter le hlohter khal a theih lo. Ziangti’n kan khawl thei? Hnattuannak ih Bawipa ren, Jesuh hnenah midang hruai, a ttulsamzet mi pawl parah zaangfahnak neih, Jesuh duh daan le nun daan ih nitin nunnak, tivek pawl in kan khawlkhawm thei. Jesuh in milian tlangval pa a hniksak ih a neihmi zate zuar in mifarah a pek hnu ah a dungthlun dingin a fial. Cu pa in ziangbik a thupitter a lang (Marka 10:21-22).\nLeitlun thilri pawl hi duhzet a olte. Asinan Jesuh thlun ding na hril sawn tikah vancungram ah sumsaw khawltu ih lungawinak le thinnom a lo hmuh ding. Leitlun thil ziang thawn hman in tahtthim theih rual a si lo! – Joe Stowel\nLeitlun sumsaw cu rei a daih lo,\nAsinan kan hrangah Pathian in hmun a tuah;\nNi khat ah Amah thawn kan um tlangnak ding,\nA zaangfah lainatnak sungah kan nuam ding. – Branon\nKumkhua thil kha kai hnget awla,\nrei awh lo thil cu thlahthlam aw.\nZo Na Si?\nThlarau Huham Ziangti’n Kan Ngah Ding\nHrem Tuarmi Kawhhran


Iran Ah Pathian Thlarau Ṭhangphawknak A Thleng - Chinland Today Media\nIran Ah Pathian Thlarau Ṭhangphawknak A Thleng\nNovember 30, 2016 12:09 pm·0 comments\n1994 kum tiang hrawng ahcun Pathian zumtu hi mi 100000 tluk hrawng lawng Iran ah an um ding tiah zum a si. Iran ram cu leitlun ih Muslim luarzet ih an caknak hmun a si. Asinan tu ahcun Pathian zumtu hi million 3 tluk an um tiah theih a si.\nIran ram ih zumtu pawl cu hmun dang ih zumtu hnakin harsatnak na men lo an tuar. An harsatnak luar zet pakhat a si mi cu ISIS pawl an si. Pathian zumtu pawl cu an ram sung ihsi hnawh le hremnak pek rero lainak hmun a siih Jesuh Khirh an zumnak ruang ih nunnak liam khal mi ziang maw tizat an um rero lai.\nCucingin zumtu pawl cu an pung sinsin. Hi tiih zumtu pawl an thazaang a cak sin theinak san cu Pathian thlarau thianghlim ih ṭhangphawknak ruangah a si tiin Reza cun CBN thuthang latu pawl hnenah a sim.#\nBawipai’ Zaanriah WINE In Ruangah Iran Khristian Pathum Vei (80) Vuak Tuar Ding\nMuslim Pawlin Christian Pawl Hum Ve Ta!\nISIS Pawl Kut Ihsin Luatnak Ngahtu Fala Aria Ih Țongkam\nNigeria Ram Ah, Muslim – Christian Buainak Suak, Mi 39 Thi


An Inn Luahnak Ah Thla An Hmu, A Hlan Ah Mithi An Rak Um Zo – Meifar\nAn Inn Luahnak Ah Thla An Hmu, A Hlan Ah Mithi An Rak Um Zo\nMarch 19, 2022 admin Leitlun 0\nUS, Minnesota khawpi ah nupa tuakkhat in inn an va luah ih thla an hmu. Zanṭim laiah thawmvang mak zetzet an theih ṭheu ruangah an inn sungah CCTV an ret. Cutin zankhat cu CCTV in pitar thla a zuk ngah, pitar cu zan ihnak kor thawn aum, innsung ih um an zawhte pahnih khalin an ṭih tuk ruangah cabuai hnuaiah an relh.\nPitar thla cu room pakhat ihsin ara suak ih an innsung ahcun a ding ringring, second 20 hnuah a hlosal. An inn sungah thla an hmuh ruangah an inn thuhla cu an zingzoi ih vengsung mipi pawlin a hlanah pitar pakhat lawng arak um.\nZan ihnak kor lawnglawng a hruh ringring, zan a itthat laiah a thi ih tualsung mibawmtu pawlkom in a ruak cu an buaipi tin an sim thei. Vengsung mipi pawlin CCTV video cu an zoh ve ih a hlan ih inn rak luahtu pitar a si, a sam umdan khal amah ciahciah a si an tiih an ṭih tuk.\nAn inn neitu khalin a hlan ih inn luahtu pawl khalin thla an hmu ṭheu, zan an itthat lai khalah zohtu nei in an theiaw ringring ruangah an suak sal arak ti. Inn luahtu pacang Joey in, “Keimahten TV ka zoh tikah ka dunglam ihsin in rak zoh ringringtu an um vekin ka theiaw ṭheu, dunglam ka zoh ih zohman ka hmu fawn lo.\nCCTV kan zoh cu ka nupi in a ṭih tuk ih relsuak a duh nawn lo, kan ihkhun khan sungah pitar arak thi zo. Kan ihkhun khan sung cu hmun dang aiin a dai cuang, pitar thla hi ka hmusal duh. Ka hmusal asilen thu ka sut ding” a ti.\nAn Ke Ah An Kapaw Hrim >>>


Singapore Kawhhran Tumbik Pakhat Dintu Kai - Chinland Today Media\nSingapore Kawhhran Tumbik Pakhat Dintu Kai\nJuly 7, 2012 6:07 am·2 comments\nFCC News | Singapore: Singapore ih a lianbik kawhhran pawl lakih pakhat rak dintu Pastor Kong Hee, 47, cu member 30,000 lenglo umnak City Harvest Church ih sumpai, an church building fund cu a nupi Ho Yeow Sun, 40s, United States ah music star a cantheinak dingah S$23mil (RM57mil) eiruknak in thu an khing ih June 27, 2012 Subordinate Court ah an thleng. Church executives adang mi pali tla Kong an bawm tiin thu an khing ve.\nPalik pawl in kum 2 sung an thlingthla hnu ah tuvek in an kaihnak a si. City Harvest hi Christian mibur ih siannak in a dingmi a si. 2009 ah biakinn onnak puai fate tuah in, an tuatsaknak ah S$103mil (RM257mil) an nei ding, ti a si. 2009 thotho ah Buddhist phungki pakhat tla siizung fund eiruknak in thla ruk thawng an thlak dah. Sungtel hrekkhat in an mangbang zet lai ah thenkhat cun an tan ko. Ziangahtile church ih vision cu Kong nupi ih secular music hmangin khawvel mi pawl va baan thei ding hi a si, an ti ve._AFP/The Straits Times/Asia News Network\nSingapore Kohhran Lianbik Ih Pastor 6 Pawl Sumpai Ruangah An Kai\nSingapore Ah Police le Hnatuantu Nuai-aw:\non July 10, 2012 at 4:15 pm\nZiangvek va si khal sehla…\nPastor nupi rori hrangah secular lampang ih rak cangvaih cu Pathian in rem a ti theilo asi ka zum. Milai mithmuh hmanah thil mawi asilo pi. 2010 lai ihsin a nupi ih cangvaihnak thuhla an relmitete ka rak thei dah.\nCity Harvest Church hi ka uar zetmi kawhhran pakhat asiih an worship tla youtube in ka rak ngai ringring ttheu. An hlasakmi pawl tla ka rak zir. An khawmnak ih tel ve ka caak tukmi kawhhran pakhat asi.\non July 13, 2012 at 2:13 am\nSg ahcun kawhhran lar pakhat a si ih hi thuhla ah poi Ka ti zet. Ziangruangah tile tuluk pawl zumlotu tamnak lakih tlangleng kan si, zumlotu in hivek thu an theih hi Christian si ding hi ziangti’n an interesting thei ding. Thlacamnak thawn kan rak bawm cio pei uh.


Laitlang Ah Khawkhat A Kang Ral - Chinland Today Media\nMarch 18, 2010 11:41 am·3 comments\nTui March 11, 2010 ah Lungkhin, Hakha khua pakhat cu hramlak meisa ruangah a kang siat ral theh ih mipi 1000 lenglo inn neilo in an um phah thu Sapte ih website “I Love Myanmar” ah a tarlang.\nChinmi cun kan pasiat le paam tawn phang ah kum khat hrang daih fang kan khawl theu, cuvekih an khawlmipawl khal cu a kangral theh. Lungkhin khua ih um kan pi le pu unau thenkhat pawl cu mithli thawn caan an hmang rero.\nKan Laitlang tluan hotu General Hung Ngai khal hivek thawm a theih tikah um men theiloin Lungkhin khua ah feh in vansiat a tuartupawl hnen ah fangfai bags 40 lenglo a pe. Culo thuamhnaw le neihsianlo thil dang khal pek rero lai an si.\n” Ziang tin kan bawm ve thei ding…sumpai a silole thlacamnak thawn, thlacamnak thawn kan bawm theilo asile mipi hnen ah theihternak kan pe cio ding pakhat te tal kan tuah ve ding…A tuah theilo kan um pang a va si hman ah kan thinlungte tal ah Lungkhin khua a kangral ti taang hramseh! In Riantu CT Pawl\nNu Cung Hnem “Nutling Zohṭhimtlak Nu” Tiin Upatnak CFCDF In Pe\non March 19, 2010 at 12:32 pm\nA cang zo mi cu cang zo si seh la , U nau khat si nak lang ter nak ding ah tin ka ruat . U nau khat le khat bom aw thiam nak si hram seh ,\non March 21, 2010 at 10:34 am\na va poi ngai em ve ti,\nkan tithei daan cio in bawm uhsi law…\nSalai Sawzalian says:\non March 23, 2010 at 1:15 am\nHemi khuami pawlkhin ralrin nak a mal ticu theifian a si zo ih. Harsat nak ton caan ahcun bawmawk nak hi a thu pi bik a si. Mi harsa kan bawm micu Lei le Van thlasuah cotu cu kan si, Milian hmingthang zarto kha cu satan kutsung ah kan um tinak a si ih. Mi harsa cu bawmcia uh si\nHarsat can le nuam can ah Pathian thangtthat tu cu Pathian fa kan si. Leitlun har sat nak tuarkha cu ahar na’n kan thlarau hrang ah a ttha.\nA thupi bikah thlacam nak te’n bawmcio uh si.


Aung San Suu Kyi Parliament Ah A To Thlang Ding - Chinland Today Media\nApril 11, 2012 12:59 pm·0 comments\nBurma ram Cozah Opposition Party tumbik National League for Democracy (NLD) hotu Aung San Suu Kyi cu tuithla ni 23 ihsin Parliament tokhawm nakah a telve thlangding tiah NLD Party cun an puangsuak ih, Aung San Suu Kyi hi Burma ram Parliament tokhawm nakah a voi 1 telnak a siding.\ntheihcia zo vekin tuithla ni 1 ih Parliament by election ah khan NLD cun seat 45 sungah seat 43 an la ih a sinan Parliament ah 6.4% hrawnglawng fang an si ruangah Parliament ah an duhdan hi an fehtlangpi thei leh umzia an neih a zum um tuklo.\nKristian Biak In Ah Bomb A Puak\nTihni sun Easter Sunday ah khan Nigeria ram saklam Kaduna khuaih Kristian Biak In hmaiah bomb a puakih minung 38 an thiih midang tamzetin hriamhma an tuar. Palik bawipa in a sim nakah Easter Sunday khawmnak Biak In hmai Motor sungah bomb pahnih kam a siih mithi pawl lakah leeng kehnih nei hmangih ei leh in hawltu pawl in khawmbangpawl phurhding bawhih an hngah laifang a siih, mipawl an thitam tiah a sim. Bomb puakhin Biak In pahnih All Nations Christian Assenbly Church leh ECWA Good Church khal a tisiat.\nBomb puahtu pawlhi Kristian pawl raksiatsuah tum ttheutu Boko Haram Tapung pawl an si ding tiah zunnak a umih, hi pawlhin Nigeria ram in tlawng leh zirnak tinkim cu Muslim sakhua biaknak danih fehter an tumih an thiltum mi ti hlawhtlin nak dingah Kristian pawl parah suahsual an tuah theu ih Palik leh ralkap pawlkhal an do in an siatsuah ringring.\nNikum Krismas lai khalah an khawpi Abuja ih Kristian biakin khawmlaiah bomb an puahih minung 44 an rak thizo ih, kum 2009 hnulam ih an suahsual tuahnak ruangah minung 1,000 lenglo an thi zo.


Fala Pakhat Cu Haṭhuahsii Aiah Zinghnam Sii A Hmangsual Ih A Thi – Meifar\nMumbai fala kum 18 mi in haṭhuahsii aiawh zinghnam sii (tursia) a hmangsual ih a thih phah thu theih a si. A hmin cu Apsana Khan a si ih kum 18 mi a si. September 3 zinglam nazi 10:00 hrawngah a tho ih a ithmu tuk lai in a haa a ṭhuah.\nHaṭhuahsii kiangah zinghnam sii an rak ret ih theithiam loin a hmangsual. Haa a ṭhuah rero laiah danglam a ti tuk ih a phuisal, a kaa khal a ṭhuah ciamco.\nCumi hnu reilote ihsin a luzing ih a cau cih, asinan a nulepa in an kawk ding a phang ruangh a sim ngam lo. A bese deuhdeuh ih a nu in a umdan a dik lo tin thu a sutfiah hnuah haṭhuahsii aiah zinghnam sii a hmangsual thu a sim.\nSion hospital ah an tlanpi hngal ih ṭhalam a pan thei cuang lo, ṭhalam a pan thei cuang lo ruangah siizung pathum ah an tlanpi. Asinan September 12 sun ahcun JJ hospital ah a natnak tuar nawn loin mual a liam.\nTuamhlawmtu sibawi in a thihnak san cu zinghnam sii (tursia) ruangah a si tin a nenhnget. Cun, a samples pawl cu forensic testing tuah dingin kan kuat lai a ti. Palik pawl khalin an zingzoi hnuah “An haṭhuahsii kiangte ah zinghnam sii an ret ti kan thei, theithiam loin arak hmangsual. A thihnak cu accident pang ih thi a si” tin an ngankhum. (Ref: India Times)\nThantlang Ih Mithi Cu Vuiliamtu Ding An Um Lo Ruangah Hakha Covid-19 Ṭuanvo Neitu Pawlin An Va Vuiliam


China Ah Veihnih Rori Ling A Hnin, Mithi Le Hliamtuar An Um – Meifar\nChina ramsung ah veihnih rori ling a hnin ih mithi le hliamtuar an um. May 21 zanah veikhat ling a hnin, Myanmar ramri Yunnan Province ah ling a hnin ih linghnin thazang cu 7.3-magnitude hrawngin a cak.\nMinung 3 an thi ih 27 in hliam an tuar tin official in an phuang. Inn le lo tampi a siatsuah, a thaizing May 22 zinglam ah ling a hninsal. Southern Qinghai ah ling a hninsal nan mithi le hliamtuar report an um hrih lo.\nChina thuthang ah neta sawn linghnin in thil a siatsuah tam lo tin an tarlang. U.S. Geological Survey geophysicist Jonathan Tytell in “Linghnin veihnih cu pehtlaih awknak an nei lo” a ti.\nNikum 2020 ah China, Yunnan ramsung ah ling a hnin ih minung 4 an thi ih hliamtuar 23 an um. China ramsung ih linghnin nasa bik ṭum cu 2008 kum ah a si, Sichuan le Yunnan ramsung ah nasa zetin ling a hnin ih minung 90,000 zikte an thi.


Japan Ral Lai-ih Ka Hmuhtonmi - Chinland Today Media\nJapan Ral Lai-ih Ka Hmuhtonmi\nMay 7, 2012 11:08 am·0 comments\nPu Tai Pum\n1943 kum ah Japan pawl cu Falam an lut. Japan an lut hlanah lo ka rak thlo. Japan a hung kai hnu 1943 kum, April ni 7 ih thokin Japan ralkap ka tuan. Tlauhmun khua ihsin zan ah in fehpi ih Lumbang dawhhna, Japan pawl umnak kan thleng. Cutawk ah thla thum khengte kan um ih suntin ral hawl in kan vak kan tawi theu. Culaiah Japan in Tedim a la hrih lo.\nCuti ih Lumbang dawhhna ah thlathum sung kan um hnu kan bawi pawlin khuan in pek ih ka tlung. Culaiah Cerhmun, Khuangli, Tashon khua pawlah Mirang pawlin bomb an rak thlak. Cuihnu rei lote ah Tlauhmun ah kan feh ih ni nga kan um. Kan um sungah Mirang pawlin Japan pawl an rung kap nan pakhat hman an thi lo. Cuihnu ah Falam ihsin Zathlir ah kan feh ih thla hnih kan um. Cucu June le July thla a si. Zathlir ih kan tlun hnuah Japan bawi, Nihzumah le Kisuku Oki pawlin Mirang kap dingah in fehter ih Lungtar le Zamual karlak lamzin ihsin Mirang pawlin in rak hawl ih, kan kapaw ciamco. Cui tum ah Ramthlo ih Khuh En, Tlauhmun ih U Al Duh le No Kam tla an thi.\nCuti ih rualpi pawlin in thihsan hnu cun lamzin zawh ngam nawn loin tuupi sungah zan khat kan riak. Cuisin Tlangkhan an kan thleng ih Falam ah kan tlung cih. Cuihnu October thla ah Mirang pawlin in kai ih ni tinten Lungler le Vanlaiphai hlehka in kuli in phurhter. Kan kor le bawngbi in lon thluh ih Buridip kor in hruhter, kan taksa hmuah a na thluh.\nMirang in Falam a lak hnuah thla thum sung Kawlram ah kan um. Culaiah fangcang ei in dawn ih, kan rilrawng in kan tap zok rero. Japan in Mirang a kah hlanah lumet (Sammet) khal kan rak thiam lo. Kan samton na in kan rak khawsa theu. Asinan Japan pawl Laitlang ih kum khat an hung thlen thok in lumet in fial ih, kan lu kan met. Cucu Japan in fimnak in pe ti’n ka ruat. Ka hmuhmi le ka tonmi cu hivial in si hrih seh.\nHminsin: Zahau Nunphung Pawlkom Kum (56) Kim Mekazin (2004) ta lakmi a si.\nNapolean le Hitler lakih Nambat 129


Rev. Dr. Ro Hming Lian Leh CT: Part II - Chinland Today Media\nJune 16, 2012 10:36 am·3 comments\nRev. Dr. Ro Hming Lian Leh CT\nZumtu Nun Leh Ruahsannak\nMai Sokhlei Par le Dr Rev Rohminglian le innsang nu\nTuarnak (Suffering) hi thu ngailotupawl lawngih ton ding mi maw a si ih, zumtu hmuahhmuah ih ton ding hrimhrim? Tuarnak hi ziangruangah?\nMi pakhat in a zawh ding mi lamzin hi Pathianin a hrangih a tumtah mi a si le si lo ziangtin a theithiam thei ding?\nMipiangthar a si ko nain nun ih lang thei lo (a rah hmuh ding um lo) Kristian kan tam tuk hi ziangruangah a si pei?\nChin Mipi Leh Pathian\nChinmi tampi refugee dinhmun kan thlennak san hi ziangruangah a si pei?\nCangan thiam si dingin ziangtin kan zir thei ding?\nNupi pasal kan hrilawk tikah Pathianin kan hrangih in remruatsak mi a si le si lo the ziangvekin kan thei thei ding?\nNupi dam thei lo, a kum telih ihkhun parih ngor ringring, neitu mipa hin a nupi hi a then thiang maw? Asilole, minu dang hnenah a taksa diremnak tuah teh a thiang pei maw?\nMilai hrangah calai hi ziangtlukin a thupi? Ziangruangah ca siar a tul?\nKan hlapawl hi ‘van ngainak’ le ‘leitlun nun ninnak’ lam a tam tuk deuh maw kan ti! Praise & Worship hla kan tlasam tuk hi ziangruangah a si pei?\nRHL: Na thusuh mi hi kan miphun hrangih poimawh bik lakah a tel ban ding! Chinmipawl hi zawng le ngau umnak ram ah kan rak um ih, curuangah leitlun hi nuam kan ti thei ngaingai lo. Miphun dang hnakin vanram kan ngai ce! Ziangruangahtile mai ei ding rawl kha bawmpi thawn hmun suk le hmun so ah phur ih a nungtu miphun kan si ruangah vanram kan ngai ih leitlun nun hi kan ning deuh ce a bang.\nCun, vanram hi thlarau ta lawng a si ti kan fiang loih, kan tisa thawi thleng ding vekin kan ruah ruangah vanram kan ngai ciamco. Vanram hi tisa le thisen thawi luhnak ram a si lo ti hi fiang deuhdeuh sehla cu taksa hrangih nomnak dingah vanram hi kan beisei nawn lo ding. Cun, taksa hrangah leilung hi Pathianih in pek mi a si ih, leilungah harhdam zet le lungawi tak le tlasam loih kan nun hi Pathianih tumtah mi a si. Hihi Chinmi in kan thleng hrih lo!\nLeitlun harnak tong lo dingin in rundam a si lo nan, leitlun harnak hnuaiah hin nuam zetih kan um hi Pathianin a duh; kan len khal Pathianin a duh; kan fim khal a duh. Mi bom mi siloih, mi bawmtu kan sinak ding hi Pathianin in duhsakbik mi a si ti thei sehla cun vanram kai ding ruangih lungawi lawng si nawn loin, hi leitlunih nuam zetih nung dingih in rundamnak ahhin kan lung a awi kei, van ngai thu le leitlun nun a har hla lawnglawng phuah nawn loin, tu ahhin Pathian ram (Kingdom of God) kan thleng thlang ti thei in, nitin kan ei le in, kan taksa hrangih Pathian thatzia hi hla ah a tam tik le kan miphun hi leitlunah kan nuam dingih kan thangso ding.\nHimi cu na thusuh mi lakah poimawh ka tibik mi a si. Rel ding a tam nasaih, Kristian mipiangthar kan si ahcun leitlunah hin fim ding le lian dingih Pathianih ret mi kan si ti hi kan miphun in kan theih a cu. Kan Baibal ahhin thu pahra um sehla, pahnih hi vanram thu a si ih, pariat hi leitlunih ngah ding mi a si. Curuangah vanram ngai thu lawnglawng hla kan sak ciamco hi leitlun malsawm don lonak hrampi pakhat a si ti hi kan theih a tul zet mi a si.\nZumtupawl hin ‘vanram’ thlen hlanah lei thlawsuah hi beisei ding kan si maw? Pathian hin zovekpawl hi thlawsuah a pe in a cawisawng theu?\nRHL: Na thusuh mi hi a poimawh zet. Kan Baibal ahhin Pathian tihzah (Fear of the Lord) ti mi hi vei 100 lenglo a um ih, Pathian tihzahtu hin vanram an kai ding ti a um loih leitlunah malsawm an dong ding, an tefasin tiang Pathianin a kilkhawi ding ti a si. Vanram kainak cu Jesui thihnak kan rin tikah kumkhaw nunnak kan co ih cucu vanram kainak a si. Pathian thu awih ih Amah tihzah hi vanram kainak a si lo; leitlun malsawm donnak a sisawn.\nCuruangah leitlun malsawm beisei hi mai zawnruah le duhham ruang a si lo; Amah Pathian sawnin in tiam mi a si. Joseph in mipapawl ih neh lo mi, Potipher-ih nupi lakah Pathian duhnak a thlun tentoih vanram kainak ah a hman phah lo. Sal a si mi kha Prime Minister a tuanter sawn. Curuangah Pathian tihzah ih a thu awihtu pawl hi vanram kai a tiam loih, leitlun malsawm tinkim ngah a tiam ih, a tiam lawng siloin, cupawl cu an ngah zoih, an ngah reroih, an ngah lai ding ti kha ka rel duh.\nRHL: Tuarnak hi thu ngailopawl in an tong dah loih, thu ngai lopawl ih ton mi cu nunsimnak sawn a si. Krifa si ruangih tuarnak hi Pathianin a duhsak mipawl hnenih a pek mi a si ih, martarnak sinsin tla cu Pathianih duhsaknak lo cun ngah a har zet. Tuarnak Pathian thu ruangih dik loih puh ruangih thawng tla le vuak le hremnak a tuar mipawl hi Pathianin a lakin a tuarter loih a lehhnu lamih mipi hruaitu ding le hmantlak si dingih a buatsaih mipawl an si theu. Zumtu hmuahhmuah in Pathian ruangih tuar mi pakhat khat cu neih lo a cang lo! A pumpelhnak a tuah lo hrimhrim. Thil phun khatkhat cu Krih ruangah tuar dingin in ko ih, cucu Pathian duhsaknak ruangah a si.\nRam thim feh le zumlopawl ih hmuhsuamnak tuar lawng hi tuarnak a si cuang lo. Ram engih a um mi le mai inn sungih um men mi hmanin tuarnak hi cu kan tong ding; a tong lo mi cu Pathianih fa ngai an si lo. Cui tuarnak kan ton mi cu Krih ih dung kan thlunnak a si. Krifa hmuahhmuah cu Krih dungthluntu kan si ruangah tuar mi nei lo Krisitan a um kel lo.\nTuarnak ti mi hi phun (3) in rel a theih: Pakhatnak, zumlotu’n zumtu parih an zomtaihnak, martarnak le thawng tlaknak a phunphun a um ih cucu tuarnak kan ti mi lakah hin tuarnak a ‘sit’ deuh ce a bang! Pahnihnak, zumlotupawlin in donak lam siloin zumtu le zumtu karlakih Krih ruangih tuarnak tampi a um ih, zumlotupawl ruangih tuarnak hnakin a ol cuang lo. Taksa martar lo khal sehla martarnak tlukih a har mi Krifa lakah hin Pathianin tuarnak a pe theu. Cumi a pek mipawl cu miphun hruaitu ah le thil pakhat khat tisuaktu dingih Pathianih buatsaihnak a rak si theu. Pathumnak cu, nunsimnak a si. Fate thu awih lo Pathian in a vuaknak a si ih, fa ngai cu Pathianin a vaw theu ih vuak tong lo fa cu sawnfa men an si tin Baibal in in sim. Hi khal hi tuarnak a si ve thotho. Cui nunsimnak cu rimnak diktakah in hruai ih, cui rimnak cu Pathianih duhdawtnak famkim ngahnak a rak si theu. Curuangah tuarnak pakhat tal ngah lo cu Krifa ngaingai an si lo ti hi thil diktak a si.\nRHL: Himi thuhla ah cun Rick Warren ih ngan mi “The Purpose Driven Life” ti mi cabu hi leitlun cabu hminthang a si ih, tui kan tuan lai mi hi Pathianin kan tuah dingih a ruah mi ngaingai a si ahcun hna dang tuan sehla ti mi thinlung a um nawn lo. Keimah ahhin ka fiang nasa; Evangelist ka tuan ih hna dang tuan ka cak dah lo, mi hna khal ka daw dah lo; Pathianih in retnak tak a si ti hi fiangten ka thei.\nCuruangah tu ih na tuan lai mi hi na pian san, a lo tuahtu Pathianih tuanter a lo tum mi a si le si lo cu tui na hna tuan lai mi kha Pathian thangthat theinakah maw na hman, Pathian thangthat theilonakah maw na hman ti mi kha a finfiahnak tha bik a si. Ziang hna khal tuan sehla cui hnatuannak ah cun Pathian ka thangthat thei ti mi hi a thupi bik. Ka hna kha Pathian thawn pawlawknak ah ka hmang thei maw, maw in dawnkhamtu ha ti kha a finfiahnak ding cu a si’n ka thei.\nRHL: Himi cu fiangteih lo sang dingin ka theihnak a mal tuk ruangah na duh vekin ka lo sang thei lo men thei. Ka hmuh mi hrekkhat cu kan Chinmipawl hi pianthar kan duhnak cu thih tikih vanram kainak dingah a si ih, evangelist le saya thatha in fiang tukin an sim. An theifiangih a ngah khal kan ngah ko. Kan ngah mi cu thih tikih kumkhaw nunnak nei dingih hnangamnak a si bik. An nunih a lang lo khalle vanram kai ding cu an fiang tukih curuangah nunih lang lo kan ti mi kan tamnak a si ding tin ka zum.\nPahnihnakah, Pathian thu theifiang, nun thleng lo, piangthar a ti-aw mi hi kan tam ding ka zum. Theithiam, theifiang hi piangtharah kan ruataw theu ih, sungmurial thlakthleng lo a si ruangah nunih lang lo ti mi hi a tam si’n ka thei.\nPathumnak, in zirhtu saya le evangelist pawlin tuahnak tel lo, Pathian zangfahnak lawng kan uar tukih tuahnak ziang khal nei loih zangfahnak ring maitu kan tam. Khatlamah, minung lam tuahnak uar ciamcoih lenglam thianhlimnak hi Thlarau nun vekih zirhtu saya kan tam lala. Hmuh thei mi thianhlimnak uar ciamco hi zumtu nun a si cuang lo. Thlarau nun tel lo, lenglam thianhlimnak hi zumlotu lakah an tampi. Curuangah nunih lang lo ti mi hi a tumtah ngaingai cu Krih neitu hi an nunah lang lo a um thei lo. A nungcang mawi ruangah Krih a lang kha a si cuang loih, ziangtiklai khalih Pathian thawi thenawk duh lopawl hnenah Krih a lang theu. Hmuh lo tla a theih lo. Biakinn sung hnakin, biakinn loah Krih neitupawlih nun hi tlang par khua bangin thuh theih loin a um. Cucu ziangruangah a lang kan ti le, an thlarau lawng si lo’n, an taksa thlik le ruh tiangin Pathian a ngai ruangah a si. Cupawl cu tlang par khua vekin an nunah a lang theu.\nA tlangpithuin kan sim asile, an Pathian thangthatnak ah a lang theu. Cucu biakinn tengtengah a si cuang lo; khuitawk hmun le ziangvek dinhmunih an um khalah an nun hin Pathian an thangthat ringring thei.\nKan Chinram hi ziangtin Pathianih cawisantlak a si thei ding?\nRHL: Pathian thu ruangih doawk ciamco kan ban/colhsan a tul. Kawhhran dangdangah kan um ih, kan fehdan cio ah Pathian hnenah lungawinak kan nei cio a bang. Mai hnen lawngih Krih hmu loih, a rualpi hnenih Krih khal kan hmuh thiam a tul. Taksa roriih Pathian thu awih le Pathian tihzahtu kan tamsawn tikah kan Chinram cu Chinram lawngah siloin leitlun pumpi ah cawisan deuhdeuh kan si ding. Tong dangdang kan neih mi hi doawknak ih kan hman loih tong dangdang uarpinak kan neih thei tikah kan miphun hi miphun ropi takah Pathianin in ret leh ding.\nRHL: A naibikah cun kan ram acozah that lo ruangah a si bik dingih, kan ram acozah cu ziangruangah a tha lo kan tisal vivo asile Pathianin a that lo a sian ruangah a si. Ziangruangah a siang kan ti vivo hrih asile, a sungih hnam pumpulukih Kristian a si mi Chinmipawl cawisannak dingah a si. Izip siangpahrang Faraw-ih thinlung haktertu kha Pathian a si ih, Faraw-ih thinlung hak ruangah Israelmipawl hmun tha le ram tha an co phah bangin, kanni Faraw ve cu Kawlram roreltu khi an si ih anni thinlung that lo ruangah kan Chnmipawlin leitlun ram cangkang le ram ropi kan thlen phah. Hihi Pathianih program pakhat a si.\nCanada ram ka feh ih kan Chinmipawl hnenih ka sim theu mi cu Izip ram ihsin Israel-pawl Kanan ram an thlen hnakin Chinram ihsi America ram kan ram dingih Pathianin a rak tuah hi a sangsawn daih ka ti theu. Izip ihsin Kanan ram cu peng 200-300 lawngte a si ih, Chinram ihsin America ram cu peng siar cawk lo a si. Israel-mipawl hnakin kan sangsawn ka ti theu. Curuangah refugee ih ram dang kan thleng hi kan Chinram Pathianin sunloih a tum ruangah a sisawn. Chinramih umpawl in Chinram an timawi thei nawn loih, a suahsantupawl in Chinram an cawimawi thok rero a si hi!\nDr. Rev. Rohminglian le innsang\nRHL: Himi thuhla ah cun mipiangthar le piangthar lo tla kan bangaw loih, nunau le mipa si hnuhnu cun a zo khal neiaw sehla neiaw thei dingih Pathian tuah mi kan si. Pathian remruah thluh an si ko____ piangthar lo hrangah cun.\nPiangthar ngaingai nupi pasal ding khal Pathian hnenih thungaithlakih dil theutu an si ahcun Pathianih pek mi cu theih lo thei a si lo! Kan duh mi umtudan le kanmai thinlungah fiangtein a si tingamnak a um theu. Pathianih remruah mi hi rem lo zet a bang duh nasa! A remlonak tampi, neiaw ding tei pahnih karlakah siloin mi dangdang hnenin a um thei thotho. Hmansehla Pathianih remruah cu el sin sehla a fiang duh bik! Tum ttengtteng hnakin tum lo vekin um sehla cunah fiangten a lang theu!\nMipa in a nupi, minu in a pasal, hi ziangtin a hlimter thei ding?\nRHL: Minu-ih duhbik mi cu duhdawt le duat hi an lawmbik mi a si. Duat zetih kilkhawi hi minu-ih hlimnak bik a si. Minu hin mipa hnakin farahnak le harsatnak an tuar theisawn ih, an tuar thei lo bik cu ‘thikthusiatnak’ ding hi an tuar thei lo. An thikthu a siat hnuhnu cu an thinlung a kuai ih an duh zet khal kha a kumkhua’n an hua lanta thei. Curuangah minu cu a thikthu si lo dingin a pasal rinum sehla, a duhdawtnak thu hi tongkam in sim tam sehla, a duatnak cu a tuah ih tuahnak in langter sehla, cutikah minu cun leitlunih an vanram nitin ten an ngah thei.\nMipa cu a lungawinak ding hi a nupi ah Pathianin a ret tlat ih, a nupi lungawinak kha mipa lungawinak dingah Pathianin a tuah mi a si. Kan Baibul in minu in a nulepa fehsan in a pasal a kom ding tin a ti loih, mipa in a nulepa tan in a nupi a kom ding a rak tinak hi mipa hi amahte um menah lungawinak Pathianin a pe loih a lungawinak ding hi minu ah a ret ruangah a si. Minu lungawinak hi mipa hrangah a rak si. Cucu thei sehla a nupi a tilungawi tam le amah ah lungawinak a suak tam dingih a nupi a hlimpi deuhdeuh ding.\nRHL: Na thusuh mi hi Baibul hmang cun fiangtein lo san a har zet. Thenaw lo dingin Baibul khalin a rel ih, thu tla kan tiamaw. Nupi dam thei lo, zanlam thil ih hmantlak lo, a pasal le harhdam zet fawn, hin a nupi then mai a thiang maw ti a si ih, nupi dam lo ruangih nupi then hi an cang fuh lem dah lo a bang! A nupi rinum zetin a tuamhlawmih a thih tiang thaten a zohkhentu pasal cu amah in malsawm tampi a donnak a si theu. A tisa hiarhalnak midang parih hrikthlak thuhla ah cun an nui’ remtinak si sehla a rem deuh ding a bang! Mipa cu minu tel lo khalin diriam takin an hrikthla-aw thei thotho. Cumi hmang sehla a tha deuh kei cu maw!\n`Fate hnenih pai’ tuanvo siseh, nui’ tuanvo siseh, fate fingkhawdan ding tla in hlawm aw.\nRHL: Himi thuhla cu a zirh ih zirh le kaa ih sim cu a ol zetih, practical ah cun a tha kan ti mi hi a rak tha thluh lemlo mi tla a um a bang. Europe lam cun nauhak hi funghreu in an vaw nawn loih, Asia ram cun kan vaw lai. Europe ah maw mipitling tamdeuh Asia ah vun ti sehla thlanghlam ram cu an sangdeuh sawn a bang. Fatepawl hin kan duhdawt ti an rak thei lo theu. Nulepa cun kan duhdawtzia kan sim nan kan fate in ka pa in in duhdawt tuk ti hi an thei lo thei tlat a si. Cu te cu kan tlaksamnak zawn cu a si. Thil dang cu thil tha tampi kan thei ih, kan rel rero. Kan fate in an kum 15 le kum 20 karlakah in ngaina thei maw? Hihi nulepa in tahawknak ih kan hman ding mi a si.\nKei, fapa pahnih le fanu pakhat ka nei ih, ka fapa cu kum 22 le 25 an si ve zoih tlawng kai ruangah ka hnenah an um nawn lo. Kan tonawk tikah tlangval a si zo mi hi ka kawngpi parah to hmaisa loin tu tiang an um hrih lo. Picnic le khuimaw va feh dingah hin ka tel lo hnakin ka tel hi an duhsawn theu. Himi hi Chinmi in kan poimawhbik mi thil pakhat a si. An nauhak laiah cun nulepa loin an um thei loih, fala tlangval an rung si tikah in ngaina nawn lo; kan tellonak lawnglawngah lungawinak an hawl a si ahcun kan rak peaw nawn lo tinak a si.\nCuruangah na fate in na duhdawt ti mi hi a thei maw? Kaa ih na sim lo khalin na duhdawtzia an thei maw ti hi kan tahfung ding cu si ringring sehla.\nCabu tampi na rak ngan zoih, bu ziat ciah na rak ngan zo? Tu ah teh na ngan lai maw?\nMai Sokhlei Par Ih Interview Lai\nRHL: Daniel le Thuphuan simfiangnak hi ka cabu netabik a si ih, hihi bu 88 ka ngannak ciah a si’n ka thei. Ngan lai mi ka nei ih, ‘Baibul Doctrine 100’ ti mi cabu a si. Hihi cu kum 60 ka kim hlanah theh ka tum ding. A dang cu tumtah mi cu tampi ka nei ve lai.\nRHL: Ramsapawl hi zirh tul loih an thiam ding mi thiam thei dingin Pathianin rem a rak ruat. Minung cu zirnak tel lo cun zianghman thiam bet mi a nei thei lo. Curuangah calai a poimawhnak cu minung hi minung a si theinak cu calai lawngin a si ruangah a si. Calai tel lo cun minung hi ramsa pakhat tluk lawng a si. Cuvekin ca siar lo mi cu a thluak kha kholh nawn lo a si ih, kan lenglam taksa ti kan kholh vekin kan thluak hi calai ih kholhfai ih a thar thun ringring a tul. Hmai bal kan ngainep bangin kum 20 lai a thu theih mi bak thei nawn lo, kha lawnglawng rel ringring minung cu an hmantlak nawn lo. Mirangpawl cu an tar le an fim deuhdeuh ih, Chinmi cu kan tar le tar-at kan nei ciamco. Hihi ziangruangahtiasile ca kan siar lo ruangah a si. Ca siar ringring mi cu tar-at an nei loih, an tar le an fim deuhdeuh.\nRHL: Na thil theih mi kaa ih sim loin ca in mi theih thei dingin sim a tul ih, kaa ih na sim le na sim lai lawngah a si dingih, ca ih na ngan le leitlun a hmun sung a daih ding ti thei awla. Cutikah cun cangan poimawhzia na thei dingih cangan thiam leitlunah hin zohman an um lo, an theih mi le an hmuh mi kha mi theih dingin ngansuah tul an ti tuk ruangah an ngan ih, hmuh lo mi tiang ca ih an ngan ruangih mi’n an rak hmuh thei tikah cangan thiam ah an suak a si men. Curuangah ngan mi ca a um loah cun leitlun hi a thim ih, nangmah khal cangan pakhat hman na neih lo ahcun na khawvel kha a thim in na hmang a si ti kha thei awla ca ngan aw. Thiam tum loin ngan awla, na ngan mi kha mi’n an rak theihthiam ahcun cangan thiam na si mai.\nCabu tuah ding cun thupi thendan thiam a tul. Thupi na then thiam le ngan ding tampi a ra suak kei, na thawtnak pakhat lawng na ngan ciamco le na tum mi na rel hlanah ngan ding thei lo’n na um ding. Tahan ti hi ngan zik awla, Tahan hmin khuiin a rak suak ti mi kha na ngan hmaisat a tul kei, ziangtik kumah an rak din, zopawl an si ih khui ihsi ra an si na vun ti bet kei, cuvial hmanah tampi na ngan a tul thlang ding. Thupi na then thiam le cangan thiam ah na suak ding.\nCangan ahhin mi cabu hmang loih cangan a theih lo. Mi cabu hmang naih hmang lo vekih um hi khawvel danah cun fifir tumbik a si, ti a si ih, curuangah cangan dingin siar tam a tul ti kha thei fawn sehla. Na thih hnuah leitlun hrangah thu pakhat tal ret tumnak nei awla, cangantu ah na rak suak mai ding.\nLeitlun hel ih Thuthangtha phuangtu na si ih, kan ram le ram dang zumtu pawl dinhmun na khaikhindan le kan zir dingih na duhsak mipawl tla theih kan duh zet.\nRHL: England, America, Australia tvp hi Kristianpawl in kan rinsan ram an si ih, Kristiannakih an tlakniamzia ka ruah ahcun ram dangah zohthim ding tlak a um loih zohthim lo dingih ka duh mi a tamsawn! Ram dang tidanih zohthim ka duh lo mi cu pastor thuneihnak kawhhranih hman hi a si. Zirnak a nei mi lawng pulpit par kaiter hi ram dangih uar mi a si ih, cucu kawhhran siatnak a si. Ram dang kawhhran a tlakniam ih Biakinn tumpi pi khawmtu um lo’n a lawng thluhnak le Biakinn an zuar reronak san cu pastorpawl le thuneitupawl in bawi tukin kawhhran an hruai ih, theology degree a nei lotupawl hnenih Pathian phuanawknak an ngainep ih cuisi cun an kawhhran kha niamlam a pan ti fiangten ka hmu. Pathian thangthatnakah Pentecostal lam deuh uarpawl an thangso ih, cumi uarlopawl in niamlam an pan.\nKhakha zohthim dingih ka duh lopawl ka sim hmaisa ih, zohthim ding tha cu vanram lawng focus ih zumtu an si ve lo. Leitlun khawvelah hin Pathian hmel an hmu tam. Chinmi cun vanah, thlarau lam thil lawngah Pathian kan hmu ih, annih cun leitlun thilah Pathian an hmu. Thlarau hrangah vanram, taksa hrangah leilung, Pathianin a pekdan hi an thei tlat. Mai unau duhdawt an thiam. Minung zumtui hmelah Pathian an hmu theu. Himi hi nitlaknak lam Krisitan a thapawl ka uarnak cu a si. Minung taksa le mithmaiah Krih hmuh an tum tlat; hmuh khal an hmu theu. Kannih Chinmi cu rualpi hnenah Krih kan hmu thei lo. Rualpi tlinlonak lawng kan hmu theu. Thlaraumi cun zuripai’ hnen khalah Krih hmuh theinak an nei theu. Himi hi kan zir a tul zet.\nMirang ram hi kannih hnakin an niamnak a tam tukih kannih Asia ih um mi Krisitian hi Mirang ram hnak cun kan caksawn a bang. Anmah hnenih ka hmuh mi thil tha cu rualpi hnenah Krih an hmu tam. Himi te hi Chinmi in kan zirve dingih ka duh mi cu a si.\nZiangtin kan lo contact thei ding?\nRHL: Mercy Home, Tahan Bazaar.\nCan tampi in peknak parah le thu thatha in hlawmnak parah CT a lungawi tuk.\nRHL: Kei tla hlawmawknak can tha ka ngah ruangah ka lungawi tuk.\nSalai Demure says:\non June 16, 2012 at 4:35 pm\nTha tak a si. Siar rero a tlak a si. Thin a dam duh nasa.\nA ropi thei hle mei! Kan rel vek cekci tehin kan nunpi ke maw? Mai nunpi thei loh tehhi kan sim thei ke maw? Kristian dik tak le mi piangthar dik tak kan si cun, LUNGRUALNAK, REMNAK le IN PUMKHAT nak hi kan nunpi a tulin ka thei. Kan ram, Malaysia le USA ih kan Pastor le Evengelist hrekkhat pawl hi Kohhran rem aw cia le Hlawmtah cia khal an Tikuai/Then aw tir cing cing hi an PIANGTHAR that tuk ruang asi thei ke maw? Kan Pastor le Evangelist hrekkhat Piangthar dan hi, an sansungah Kohhran/Pawl pakhat khat ti Tikuai/Then aw tirih (Kohhran or Pawl) pakhat tal an Din loh cun Vanram kai theilo dingah an ruat aw si berin ka thei ta….Mangbang za cu a si! SINAK, THUNEIHNAK le TANGKA kan duh ruangmen asi thei ke maw? TANGKA a tam/um lohnak ah cun RAWNG KAN BAWL tha duh lemlo a bang. Mahin Nunpi cuang silo in, mi nunpi dingah Bible in Tangka kan hawl asi ber thlang hi!!! A lutlam lawng silo in, a suaklam(Tangka) KAWL lakih kan RAWNGBAWL khal a cu tuk zo!!! KOHHRAN/PAWL VA TIKUAI/THEN AW HLAH!\non June 18, 2012 at 2:34 am\nKa hrang ahcun hi hmaitonak cu a va tha lawmmam em! Vei 2/3 tal cu ka siar suaksal ding.


Bawipa A Tel Ahcun - Chinland Today Media\nBawipa A Tel Ahcun\nMarch 23, 2009 3:40 am·0 comments\n– Rev. Run Cung Mang (LCF Malaysia)\n“Na Biakinn thiang sungih a ummi, Na hnenih thangtthatnak hla cat lo ih a satu pawl cu mi lungawi an va si so. Na hnen ihsin thazaang a latu, Zion tlanglam ih thinlung a retu pawl cu mi thluasuak an va si so. A caarmi Baka horkuam sung an feh hmanah tidai putnak hmunah a cang; ttoruah in tikhur pawl cu a khahter ttheh a si. An feh phah in an cak deuhdeuh: Annih cun pathian lakah Pathian bik cu Zion ah an hmu ding.”\n– Saam 84:4-7\nLeitlun nun hi a caancaan ahcun beidongnak, thinnaunak le ttihphannak hlir in a khat. Ahleice in Malaysia dinhmun ah tla hi cun thinphan ding hi a tamtuk cuang. Hnattuan ngah a har, dam lo ih siizung um, Operasi, rela le palik ih kaih le khih, thawng tlak, damiah ih paisa le handphone lonsak tivek pawl hi theih ding a um ringring. Bible sungih kan hmuhmi: Baka horkuam, a thimmi thihnak horkuam le marah tikha thawn kan nunnak hi a bang phahphah maw ti’n ka ruat. Sihmansehla, zumtu a mi le fa kannih hrang ahcun thukam pelh dah lo Pathian in kan umnak kipah in umpi ringring ih ziangvek dinhmun le tikcu caan khalah thlangam daihnak le tuar theinak, hlawhtlinnak kan ngah thei ringring a si.\n1. Bawipa a tel ahcun a caarmi Baka horkuam ah tidai a put\nSaam 84 hi thanauzet ih um caan ah thazaang thar ngahnak a si. Pathian theitu le rinsantu hrangah Pathian Biakinn thiang sungih thlen le Amah thawn pawlkom ih a thawtzia le a mankhunzia a tarlang. Saam hla ngantu in, “na Biakinn cu ziangtluk in so ka duh, a sung thlen cu ziangtluk in so ka hiar, Bawipa ih Biakinn sung thlen cu ka ngaizet a si. Ka thinlung zate’n a nungmi Pathian hnenah lungawi in hla ka sa,” a ti. A va mak ve. Kannih teh Biakinn kan ngaina maw? Kan nunram zohfel saal kan ttul. Bawipa thawn pawlkom awknak ah maw leitlun thuhla le nomceennak ah kan caan kan hmang tam sawn?\nSaam hla ngantu in hiti’n a simbet: “Na Biakinn thiang sungih a ummi, Na hnenih thangtthat hla cat lo ih a satu pawl cu mi lungawi an va si so! Na hnen ihsin thazaang a latu, Zion tlanglam ih thinlung a retu pawl cu mi thluasuak an va si so. A caarmi Baka horkuam sung an feh hmanah tidai putnak hmun ah a cang. An feh phah in an cak deuhdeuh,” a ti. Hih kan leitlun nunnak ah harsatnak phunzakip tong hman uh singla, Bawipa kan pan ahcun, Bawipa kan hnenih a tel ahcun mangbang vansannak, Baka: ttah-aihramnak sung ihsin lungawinak le thlangamnak kan ngah ding. Kan nunnak sungin thangtthatnak le lungawinak cerhti nung a put thei ding. Hla phuahtu in, “Harnak phen ih lungawinak, buainak phen ih a hmel mawi hmutu kan si, Baka hmun ah lungawinak ka sar suak” a ti bangin ninghan riahsiatnak sungin lungawinak kan hmu ding.\n2. Bawipa a tel ahcun thihnak horkuam hman ka ttih lo\nSaam 23 khal hi Pathian ih milefa pawl hrangah thlangam daihnak in petu a si ve. Saam hla ngantu in Bawipa cu a nunnak neitu le kilhimtu, tuukhal in a tuurun a khalh bangin a khaaltu a sizia a thei fiang. Sammi zianghman ka nei lo. Ei ding tampi umnak tlimno lakah i bawhter, in ding tidai thiang umnak ah i hruai a ti. A thanau caan ah thazaang thar i pek saal a ti. A thimmi thihnak horkuam sung zawh hman ningla maw Bawipa ka ttih lo ding; ziangahtile nang cu ka hnenah na um, Na talhtum le na kianghrol in ka hna in ngamter, a ti. A va dawt um ve. Nunnak ih thinpit mangbangnak ton caan khalah Bawipa ah a tthum aw thiamtu ih nunram ahcun ttih ding a um lo zia, le Bawipa ih umpinak cu an thazaang cahnak huham le an hnangamnak a si zia a fiangter.\nZumtu nulepa ulenau pawl, hih leitlun kan khualtlawnnak lamzin tluan hi vun thlir ttha hnik! Na mizaan, tuni le thaisun hi vun ruat hnik. Bawipa ih duhdawt zaangfahnak le umpit lamhruainak na hmu fiang maw? Bawipa tel lo sehla atu na dinhmun hi na thleng thei pei maw? Cuvekin Bawipa tel locun na hmailam khal ruahsan ding ngaingai a um lo sokhaw. A thupibikmi cu, Bawipa cu i Rundamtu le ka Bawipa a si. Amah cu ka nunnak i kilhimtu le nitin i cawm ih i tawlreltu a si. Bawipa thawn ka um ahcun zianghman ka ttih lo, ka hna a ngam ti theitu kan si ding hi a si. Hla phuahtu in, “Kei cu phaan ding ka nei lo, harsat mangbangnak cu thleng hmanseh, keimah ih a nungmi Bawi Khrih ruangah tuar daan ka thiam si, hmuh thei lo nun lungawinak” timi hla kha na nunram taktak in hlimzet le lungawizet in na sak thei ding.\n3. Bawipa a tel ahcun tidai khaa cu tidai thlum ah a cang thei\nIsrael mifa pawl ramcaar nelrawn ah, Pathian ramtiam Canaan ram an pannak thu ka siar tikah mak ka tituk. Atufang ih Laimi kan dinhmun, ahleice in hmun laklawh a simi Malaysia ram ih a taang hrihmi pawl ih thuanthu thawn ka tahtthim tikah Bawipa tel lo ih um cu raap thlak a sizia ka hmu. Asinan Bawipa a tel ahcun ziangkim ah lamzin a umzia khal ka hmu fawn. Israel mi pawl neelrawn ramcaar sungih an fehlai ah ni thum sung rori tidai in ding hmu loin an um thu ka siar tikah ka zaang an faak nasa (Suah. 15). Ziangtluk in a har ding ti ka ruat. Caan tawite niling lakih kan leenvahnak ih kan tihaal hmanah ziangtluk a har? Ni thum sung rori tidai in ding hmu lo ih um cu ziangtluk in so a har ding? A ni thumnak ah tidai an tong nain vansiat le malmak ah tidai kha, in awk ttha lomi a rak si betbet fawn. Sihmansehla, Moses in Pathian hnenih thla a cam tikah Bawipa in thingtan a khihhmuh. Bible thiam pawl in hih thingtan hin Jesuh Khrih ih thinglamtah a kawhhmuh an ti. Moses in cuih thingtan cu tidai kha sungih a vun thlak tikah tidai cu in theihmi tidai thiang ah a hung cangih Israel mi pawl tihaal riamtertu ah a cang tariai. A va mak em.\nZumtu kan nitin nunnak ah tla himi vek kan ton caan a um ttheu ve ko ding. Kan ruahsannak cu ram tthangso le ram picang, hmun nuam deuh ah ei khop ngah deuh in um thei ding hi a si cio ko ding. Asinan Malaysia ah dam lo le naa in retheihnak kan tuar. Kaih le khih tongin thawngtla, palik cianphan le fifir damiah tongin neihsun lonsak le sunralnak kan tong. Bum le nekrawk tong khal bo lo. Hnattuan hmu loin harsa le vansang in kan um. Hnattuan man nihlawh ngah thei loin nehsawh tongtu khal an tam. UN lut duhzet nain lut thei lo, lut thei ko nain remcaang thei loin pending le reject tong tivek khal kan um ruri. Hitivek ih remcaan lonak nelrawn ramcaar ih kan vahvaihlai ahhin Bawipa a pan hna kan thiam ding a thupi ngaingai. Bawipa tel locun mi hrekkhat ih dinhmun cu aatnak thlak le lunghlohnak tlak a si. Tihaalzet caan ih tidai kha in vek a si. Sihmansehla, Bawipa a tel ahcun Khrih thinglamtah ih huham cahnak thawngin nehnak kan nei thei. Harsatnak sungin remcaannak kan ngah saal thei. Beidongnak khawthim sung ihsin ruahsannak khawtleu a suak thei. Thinpit mangbangnak sungin lungawi hnangamnak a suak thei.\nNitin kan bulpak nun, kan innsungsang nuntu khuasaknak, kan kawhhran le kan pawlkom, kan miphun sungah Bawipa a tel ringring maw? Bawipa a tel lo ahcun ttah le ai-hramnak, buainak le hnaihnoknak, iksiknak le nahsuah awknak, ninghannak le beidongnak hlirin kan khat ding. Sikhalsehla, Bawipa thawn kan um ih kan hnen ih Bawipa a tel ahcun Baca ramcaar khal in cerhti nung a put thei vekin a ro a caarmi kan nunnak sungin a hninghnomi lungawinak nun a um thei saal ding. Bawipa a tel ahcun thimnak le thihnak horkuam sung zawh vek sihmang nungla kan nunnak ah hnangam daihnak, raltthatnak le hlawhtlinnak a um ding. Bawipa a tel ahcun kan hmuhtonmi pawl: nelrawl ram ih tidaikha Marah vek sung ihsin thinnomnak, lungawinak tidai thiangte a hung put saal ding. Saam ngantu in, “an feh phah in an cak deuhdeuh” a ti bangin nitin kan nunnak ah thlarau thazaang cak deuhdeuh in kan um dingih cakzet le raltthazet in hmai kan nor deuhdeuh ding.\nMi lungawi, mi thluasuak, mi neinung le mi hlawhtling kan si cio theinak dingah Bawipa cu kan nunnak ih laimuril ah ret ringring uhsi! Ziang tivek caan khal ah Bawipa lawng rinsan in ko uhsi! Bawipa cu a Biakinn sungah thangtthat le biakin, “Bawipa nang tel locun” ti’n Moses banigin thinlung takin thlacam uhsi! (Exodus 33:15). Cuti cun “Baka hmunah lungawinak ka sar suak” na ti thei ve ding.\nPathian in thluasuah malza in sawm sak hramseh!\nBACA HMUN IH LUNGAWINA\n– Unice Kham Thiam (Aa Ni)\n1. Ka theithiam zo Bawipai’ remruah,\nHarsatnak le buainak kan tonmi hi;\nKan nun tthangtertu, in caktertu le\nA duhdawtnak langtertu.\nAmah duhdawtu A kawh mi hrang ahcun,\nAn tthatnak dingin ziangkim A tuah sak ttheu;\nTtahnak phen ih lungawinak,\nHarnak phen ih A hmel mawi hmutu kan si;\nNa remruahnak cu ka hrangah a ttha,\nBaca hmun ah lungawinak ka sar suak.\n2. Beidon ttah caan cu tam hmanseh,\nIn run hnem ttheu Vanlam lungawinak in;\nHmuhsuam nautatnak Donak kan tonnak,\nBawipa Jesuh’n in tuarpi.\n3. A caar Baca hmun thleng hman ning,\nKa hmai ah cerh tinung a luangter ih;\nAmai’ kut cak in kan nun lam in hruai,\nCahnak ah cahsinnak ah.\nJesuh Ka Lo Duh series sung taa\nAugust Thla Ih Na Suah Ahcun Na Danglam Ding!\nPhar dawlmi Pahbalnak\nA sen Ih Nganmi\nHMUH THEIH LO MIPA


Hacker pawl in Donald Trump thuthup File hack sak, $42 million thawn tlan dingin ngen | Falam Online Media\nHacker pawl in Donald Trump thuthup File hack sak, $42 million thawn tlan dingin ngen\nMay 24, 2020 May 26, 2020 admin\t0 Comments Donald Trump, Hacker\nThe REvil ti`h hmin peaw hackers group pakhat cun kan dung zarh sungah leitlun hminthang tamzet ih hman mi Grubman Shire Meiselas & Sacks law firm ih computer system cu an hack ih 756 GB thuthup file an fir sak.\nAn fir mi file sungah cun Grubman Shire Meiselas & Sacks company thawn pehzomaw mi customer pawl ih bulpak thuhla, hnaṭuannak contract ca tivekpawl a tel ih Cui` customer pawl lakah leitlun hminthang Madonna, Drake, Lady Gaga, Elton John, Robert De Niro, U2 le Bruce Springsteen te pawl ih file pawl khal a tel ve.\nHacker pawl cun an fir mi data pawl cu $21 million thawn tlan dingin darkweb ah ca an post ih cuih law firm ih ca thupi pawl cu kan kut sungah a um taktak ti langternak ah 2019-20 sungih Madonna concert hrang contract ca an fir mi screenshot thawn an tar lang cih.\nAsinan tlawngkai nili ah data tlan man cu $42 million ah an kaih sal tlun ah president Donald Trump ih thuthup khal kan fir mi file ah a tel. Zarhkhat sungih paisa kan dong lo asile hih ca pawl cu internet ah kan thlah ding. US ram hrilawknak tla a kim zik thlang, pu Trump ih bawrhhlawh thuthup pawl khal kan nei thluh zo.\n“Mr. Trump president si na duh lai asile kan lo dil mi vekin tuahaw. Cun voter pawl khal thei uh himi thuthup ca pawl kan thlah cun president si ding ih vote duhnak thinlung khal nan nei nawn lo ding tiin ca an thlah ih company sungṭuan lawyer Allen Grubman hnen khalah paisa kan dong lo cun nan company kan siatsuah thluh ding tiin an theihter.\nAsinan hi thuhla thawn pehpar in paisa an ngen mi zet pek a si khal le an duh cun ca an fir mi pawl cu internet ah an thlah thei thotho tlunah FBI pawl in US rampi in terrorists kan dawr lo an ti ruangah zianghman kan cangvai lo ti`n company sungṭuan thunei pakhat cun a phuang.\nA danglam zetmi Hmin lang duhlo mi bawmtu →\nCamera ngainazet tui` fapa pathum hmin cun na Ni suah a lo ti nuam ding\nCovid – 19 Natnak ihsin Damsuak zotu thisen Online Black Market ah an zuar


Covid-19 Damlo Cu A Room Sungah A Kharhkhum Aw Ih A Thi, A Room Par An Kai A Ṭul – Meifar\nMagway, Soe Kaw Min vengih um mipa pakhat cu Covid-19 in a damlo, a positive ti an theih hnuah a room sungah a kharhkhum aw ih a thi lanta.\nJuly 18, 2021 zingah a thawmvang an theih nawn lo ruangah an ko rero nan a sawn lo, cutin mibawmtu pawlkom an ko ih a room par ihsin an kaiso. An va zohfiah cu arak thi zo ti an thei.\nMagway Colorful Charity Association mibawmtu in “Covid-19 positive ti an theihfiangmi a si ih room sungah a kharhkhum aw. Mizan tiangah cun inn sungih um pawl thawn an pehtlaihaw thei lai, zinglam ah an ko rero nan a sawn lo. An pehtlaih thei nawn lo, room sunglam ihsin tawh a kalh fawn. Curuangah a room par ihsin kan kaiso ih kan zohfiah” a ti.\nMagway mipi in Covid-19 thlisia a veikhatnak le veihnihnak lai ahcun Covid-19 center ah an rak tuamhlawm aw ih an control thei. A veithumnak cu inn lamih tuamhlawm awk a ṭul ruangah nathrik kaisawng awk khal a awl tuk’ an ti.\nConvid-19 center ih um ding cun bese tuk lawng an rak cohlang ruangah an buai zet. July 17 ah Magway GTI Covid-19 Center an ong ih center ih um duh pawl cu anmahten an tuamhlawm awk a ṭul thu an phuang.\nModel Sue Sha Htet Cu Hnangamnak Hawlin Metilah (Phungyi) Ah A Lut


Donald Trump in nehnak a co dingih Kum 5 hnu ah Leitlun ah siatralnak a thleng ding – Evan Pat Robertson | Falam Online Media\nTelevangelist hminthang Pat Robertson cun 2020, US rampi hrilawnak ah Donald Trump in nehnak a co dingih kum 5 hnu hrawng ah van boruak ihsin rung tlak mi Lungtum (asteroid) in Leilungpi a siat suah ding a ti.\n“The 700 Club” TV show/online ah a sim mi a si ih Televangelist Pat Robertson cun”sutrel hran ṭul lo in 2020, rampi hrilawnak ah Donald Trump a cak ding ih Leitlun ah remdaihnak kum 5 sung hrawng a um ding” a ti.\n“Tlangpuppi ko ka sim ding, Kan mah minung pawl in nuclear le ralthuam hriamhrei thawn Leilungpi siatsuah ding cu a siang zik lo. Curuangah Pathian ṭongkam famkimding cun Lei par ah asteroid tlak in voilekhat ih siatralnak rapthlak a thlen a ṭul” ti`n Televangelist Pat Robertson cun a sim ih “Leilungpi a tawp ding ni khal a si men thei” a ti.\nTelevangelist Pat Robertson sim dah mi ṭhenkhat\n1976 : “Kum 1982, October le November thla kar lak ah Leilungpi a siat/tawp ding” ti`n a sim ih, 1980 khalah “1982 kum cem lam ah Leitlun ah thuṭhen ni a thleng tengteng ding” ti`n Televangelist Pat Robertson cun “The 700 Club” boardcast ah a rak rel dah.\n1990 : “April 27, 2007 ah Leitlun ih minung cii a mit thluh ding” ti`n “The New Millennium” cabu sungah a ngan.\n2011 : Kum 2012 ah Leilungpi a tawp ding ti`n a rel.\nCovid 19 thawn peh par in “Liberal policies a hua ruangah Pathian in hremnak a pek mi a si” a ti.\nLeitlun huap thuthang danglam a suak tinten a si lo zawng in simfiahnak a nei ringring ruang ah miṭhen khat cun Lar duh sinnak le sum hawlnak ah Pathian hmin a hmang sawn mi sidiang an ti.\nChristian Broadcasting Network, Trinity Broadcasting Network, Freeform thawn ṭuan tlang an siih 1966 kum lam in cangvaihnak an rak nei thok zo.\nTu ni tiang Hramhnget zet ih dinglaimi a si ih nikhat ah viewers 650,000 hrawng an um ringring tiah wikipedia ah an ngan.\n← Zathlir khua ah Kyat ting 300 lai cemliam in Library tuah suak\nNa Theih Ṭul Tengteng mi Hmaikhuh Fing Khawi Dan →


TikTok app in iPhone hmangtu pawl ih DATA Fir | Falam Online Media\nTikTok app in iPhone hmangtu pawl ih DATA Fir\nJune 28, 2020 admin\t0 Comments Tech\nTulai tleirawl le Intertainment khawvel ih hman bikmi TikTok app in iPhone hmangtu pawl ih data a fir lai cu test nak an nei rero lai mi iOS 14 privacy feature thar in a kai ngah.\niOS 14 privacy feature cu iPhone hmangtu pawl ih cangan mi temporary ih retnak clipboard ih data a thupten firtu app an um a si le phone neitu simthei dingih tuahmi a siih TikTok in iPhone hmangtu clipboard ta data a fir lai cu a kai ngah mi a si.\nKan dung kum khalah user data a fir mi kaingah a siih TikTok lam cun app featrue thar a siih kan rem lohli ding tiin thukamnak an nei nan, tu ah data fir lai kai ngah bet a si.\nTikTok cu China, Beijing hrambun ByteDance company tuahmi a siih 2019 ah, kum 13 tanglam nauhak, TikTok app hmangter lo ding timi children privacy law daan pahbal ruangah $5.7 million cawhkuanter an si.\nTikTok in hivek ih daan a pahbal ruangah le a neitu company ByteDance le China cozah pehzomnak an nei ruangah US cozah in Department of Homeland Security, Navy, Army, Transportation Security Administration, State Department pawl thawn pehpar awmi Phone pawl ah TikTok app hmanglo dingin a kham a si.\n← Sushant Singh Rajput uituk ruangih Thlaiawthat tleirawl an tam thlang\nSurbung Airport Thuhla Theih Ṭha by Steven R Sunthang →\nEk-inn hnakih Let 7 tam in na Smartphone a baal sawn


India Ralkap Nupi In A Pasal Lu Hmuh Duh - Chinland Today Media\nIndia Ralkap Nupi In A Pasal Lu Hmuh Duh\nJanuary 15, 2013 9:44 am·0 comments\nNEW DELHI : Kan dung naite ih Pakistan le India ramri, Kashmir ramthen sung ih thahawknak thleng mi ah, Pakistan ralkap cun a India ralkap lu an tansak asi ti in India cozah cun asim. Pakistan cozah cun cuvek in a ralkap pawl in an tuahlo thu a sim ve.\nA thimi India ralkap ih nupi Dharmvati cun, ka pasal lu ka hmuh hlanlo cu ti in tuini tiang rawl a eilo thu The Times of India thuthang cun a tarlang. Dharmvati cun, “Rinumzet ih ram hrang hnatuantu asi ruangah ralkut ih a thih cu danglam tuk asi lo. Asinan, a nupi kasinak vek in a taksa zaten hmuh ka duh asi.\nTu ah a lu ka hmu hrihlo ih, a lu ka hmu duh ih, kan ram khal in ka pasal hi cawimawinak a pe tlak asi” ti in asim. India cozah le Pakistan cozah hin thureltlangnak neih an tum ih, cumi lai ah, India ralkap Gen Bikram Singh cun, “Tlunlam thuneitu hnen ihsin thu ka hmuh vek in, Pakistan ralkap pawl ih in kah asi ah cun kan kap man ve ringring asi.\nCun, Pakistan ralkappawl in kan ralkap Lance Naik Hemraj ih lu in tansak mi khal a rang theibik in in peksal kan duh ngaingai. Tuihlan kum 13 sung ah Pakistan ralkappawl hin kan ralkap mi 4 an lu an tansak zo asi” ti in asim.\nPakistan Thlingthlatu Pawl In, India Ralkap lu Tantu Sumpai Pe\nPakistan Ram Thawnginn Ah India Ram Thlingthlatu ( Spy ) Thi, India Lungawilo\nBush Dennak Kedam Tuahtu Si Cuh Aw!\nRepublic Day Ih India President Thucah Simmi Ah Pakistan Ralrinnak Pe


A fapa ih Pope Francis thawn rin lo pi tonawk nak cu a tuar mi nat nak a dam ter tiin a nu in sim. (January 8, 2022) | Radio Veritas Asia\nA fapa ih Pope Francis thawn rin lo pi tonawk nak cu a tuar mi nat nak a dam ter tiin a nu in sim. (January 8, 2022)\nA fapa ih Pope Francis thawn rin lo pi tonawk nak cu a tuar mi nat nak a dam ter tiin a nu in sim.\nHimi thilcang cu 2021 ah Vatican ah a cang ih, online parah mi zoh tammi a si. Thil a cang nak ah kor hlum ban sau a dum zawng hru in, mit kherk bun in, mask a bun tu nauhak pa pakhat cu mipi lak ihsin rinlo pi in suakin Pope cibai buk dingah a feh. Himi thilcang cu October thla ih a cang mi a si. Cui nauhak cu kum 10 hrawng a siih, merai nat thluak lam thansonak a nuamte mi nat a tuar tu a si. Tuikumah a natnak a besia deuhdeuh. Hi nat nak ruangih a cang thei mi cu siibawi in thluk cancer a cang ding a phang.\nNauhak pate ih hmin cu Paola Bonavita tiin an ko. Cuini cu nauhak pate check dingah Rome ih an thlen caan a si. A nu Elsa Morra in a fapa cu Pope thawn rinlo piin an tong awknak ruangah a tuar mi nat nak a dam ter ih a innsang hrangah “mangbangza thil ti thei nak a si thu CNA thuthang zung ah lungawi zet in a sim.\nPathian cu cuini ah nauhak pate hnen ah a um.\nPope cu tlawngkai nithum tinten leitlun hmun tinkim ihsin khawmzawh pawl thawn St. Peter tual asilole nikhua thuhla ruangah a si ah cun cui thil a can ni cu October 20 ni a si. Zohman ih an rin lo laiah nauhak pa cu a dingih Pope a to nak hmun ah a feh. A hlan vek asile nauhak pate cu feh theinak tha a nei lo. A hlan vek asile lilawn ih a tum dingah siseh, amah an kai. Mangbangzain cuini ah amah cu khuitawk ih a ngah mi thazang thawn cumi a san deuh nak ih lilawn par ih a thlen thei ding khal zo hman an thei lo. Zo ih bom hman tul loin amah ten a kai thei. Amah cu veihnih, veithum a tlu tumvek nan a ding thei sal. Cuini ah Pathian cu amah thawn a um. Pathian in tlu lo dingin a bawm tiin a nu in a fapa hnenih a cang mi a zoh ih a zum.\nGospel cathianghlim ah Bawi Jesuh in “nannih pawl cu nauhak pawl vekin nan nun daan nan thin lo ahcun vanram nan thleng thei lo ding” tiin a rak sim. Bawi Jesuh pan dingah tih a tul lo. Bawi Jesuh ih thamnak ngah dingah man cia in um ding. Hi nauhak te ih pekmi zir dingmi ruangah an lungawi. Nauhak pate cu Pope hnen a feh tikah Pope in nauhak pate ih kut kai in a hnih san.\nPope ih thuhla pawl a tuah sak tu Msgr. Leonardo Sapienza in cui thil a cang lai ah Pope ih vorhlam ah a to. Msgr cu a diingih nauhak pa te a to ter. Cuithilcang a hmu tu khawm zawh pawl in an duh tuk ruangah an za an beng ih nauhak pate khal lungawi zet in za a beng ve ih, mal te sung a kut dam phah in a to ih a ke a sep ih Pope ih lukhum mi lukhuh a rang cu a zoh rero. Msgr lam a hoi ih, cui lukhuh rang ka duhti duh san in a kut in khih in a hmuh. Cutik ah Bible siar caan a kim ih Bible siar tu ding Puithiam in nauhak pate kha a hruai ih, Pope ih lukhuh rang a lak ter. Netabik ah nauhak pate cu Pope vek lukhuh rang pakhat khum in lungkim zet in a feh nak lam vekin a tum sal.\nPope cu khawmzawh pawl hnen thuthangtha asim lai ah nauhak pate hnen lungawi thu a sim. Bawi Jesuh pan dingah tih ding asilo. Bawi Jesuh ih tham nak ngah dingah man cia a tul. Nauhak pate ih a tuar mi nat nak ruangah nauhak dam cak asi thei lo nan a thang lian nak ah Pathian in kilkhawi hram seh. Ziangruangahtile a tui a tuah daan cu a thinlung sung a thianghlim timi a lang. Nauhak pawl cu thinlung ihsin a ra mi nunram ah an hmang cih thei lo. An nunram ah an thinlung lawngin a hruai.\nNangmah ah a cang thei lo mi thil a um lo.\nNauhak pate ih innsang cu Italy thlanglam ah an um. A tu Rome ih an thlen caan ah St. Peter tual rawn thawn a hlat tuk lo nak hmun Hotel ah an um. Cui tlawngkai nithum zinglamah an nufa in thaithawh an ei hnu, Rome khuapi ih mawinak zoh thei dingah mawtaw thawn zoh dingah an tum. Vatican tual an thlen in mi tampi an din an hmu. A nu in ziangruangah mi an ding tiin a kiang ih a ummi a sut ih Pope khawmzawh pawl a to ding program a um thu a thei. A nu cun cui tonawk nak ah a tel duh. Asinan lethmat an la cia lo ih ruahsan nak a nei lo. Curuangah a fapa a bei dong timi kiangkap ih a feh mi pakhat in a hmu. Ziangruangah hitin a um tiin a sut ih a fapa Pope a tonduh nak kum tilai a rei zo thu a nu in a sim. An nufa a sut tu cu Unitalsi (midamlo pawl, kum upa pawl, taksa kim lo pawl khawm an zawh tikah a bawm tu pawlkom) hoha tu a si. Amah in hall innpi sungah a hruai thei thu a sim. Cutiin an lut ih, a hmaisa lamih a pali nak tlar ah an um. Asinan neta ah anmah pawl cu hmaisa bik ah an um.\nA nu cu a fapa ih lukhuh, hngawng orh, korhlum pawl a hlit sak. Cuihnuah a kor hlum hlit dingih a tum laiah a fapa cu rin lo pi’n a ding ih Pope hnen a feh. Khawh sal ding le a man nawn lo. A fapa khal in ziangah a rel nawn lo. A nu a thin phang tuk ti an hmuh in Vatican kilhim tu pawl in thinphang lo dingah, Pope cu nauhak te a hnen a ra a hmu ih a lungawi thu a sim. Khawmzawh pawl thawn an ton awk hnu ah Pope Francis cu a nu thawn a dang ten tong aw in cibai a buk. A nu ih kutkai in “thazang la aw, a cang thei lomi na hrang ah a um lo. Thlacam nak ah na kiang ah ka um ding. Thazang la in ke kar aw. Na fapa hrang tampi na tuah zo. Nangcu Nu tha na si” tiin thazang a pe.\nA danglam zet mi siilam check nak ih a san nak\nCumi zan ah a nu hnen phone a ra. A fapa an um nak khuapi Barri ah check dingah a tul ih veikhat hruai sal dingah an sim. Siibawi pawl in a fapa ih harhdam nak hrang an thinphang zet. Ziangruangahtile protein tampi a sang ruangah merainat can thei nak a sang ding cu thinphan a si. Cutiin an nufa cu October 21 ah siibawi pawl thawn tong aw in an check. A nithumnak ah siibawi in a nu hnen mangbangza an check nak ih an ngah mi a sim. A fapa ih protein cu 157 ihsin 109 tiang a tum thu, ziang tin cu tin a cang timi siibawi in a sim thei lo, a sim fiang thei lo thu asim bet. An nufa in November 5 ah Rome ah check sal dingah an feh sal. Zarh hnih sungah a fapa ih protein cu 26 tiang a tlak nak cu mangbangza zet in theih a si. Siibawi pawl in a fapa cu thluk cancer can thei nak a um. A tu a theih mi ruangah a nu cu a fapa khuai nak hrang a thin phannak a dai. Ziangruangahtile an khui hnu a fapa cu leng um mi to nak thawn lawng a feh thei ding asile (asilole) a nunnak a cem pang asile timi a thin phan nak a dai. Kan dung November ah a nu cu CBS thuthang thawn thusuh awk nak ah a nu hnen a fapa ih nunram a thleng ter ruangah Pope hnen ziang na sim duh tiin an suh tikah, mangbang za thil cang ruangah a lungawi thu” a sim duh thu a sim. Himi thuthang cu Vatican thuthang ihsin kan don mi a si.\nMawtawka accident ruangah fanu pahnih sungtu nu le pa Pope in hnemnak pek (January 19, 2022)\nPope Francis ih Assistant pahnih hnen covid nathrik hmu 18 January 2022\nFalam Khuapi ih Christ The King Biakinn kulhsung ah, MCA Mini Library Onpuai tuah\nPope Francis cu Philippines ih typhoon thlisia ruangih harsat tuar pawl le Poland ramri ih mivai harsat tuar pawl hrang bom nak kuat. (January 19, 2022)


Thlacamnak ih A Tuah Danglammi - Chinland Today Media\nMay 7, 2009 11:19 am·0 comments\nPathian hmai ih a dingtu vancungmi ih kut ihsin rimhmui urnak meikhu cu Pathian minung pawl ih thlacamnak thawn a kai tlang.\n– Thuphuan 8:4\n– 2Siangpahrang 1-3\n– Luka 24:1-35\nThlacamnak in kan leilung hi a lamdangter thei maw? Asilole, Pathian le kan pumpak biak awk menmen so a si?\nNew Jersey ih nupa te cu mi pakhat thawnginn ihsin a suak ih an umnaklam ah a ra tthawn ti an theih tikah a hrangah thlacam an thok. A hnenah an leeng ih amah vek mi ih ziang siar lo mi pawl kha zarh khat veikhat an inn ah thawhhlam an ra eiter ttheu. Kum 22 lai a rung rei tikah an inn cu cutawk kiangkap ih ummi, mi ih ziang an siar lo mi pawl kha mi pakhat vekih upatnak thawn cohlannak hmun ah a ra cang.\nKan raal pawl duhdawt ding le in hremtu pawl hrang thlacam sak ding timi Jesuh Khrih ih in zirh vekin thlun thei sehla ziang a bang pei? Vancungram hi mi ih ziang siar lomi le hnonmi pawl hrangah a si ti thei cio sehla ziang kan bang pei?\nDungthluntu John in hmuh theimi le hmuh thei lomi ram pahnih an pehzom awk daan a ngan. Caan tawite sung vancungram cu thawmvang loin a dai ttheptthep. Vancungmi 7 tawtawrawt 7 keng in an hngak. Vancungmi zaten dai ttheptthep in an um. Cule vancungmi pakhat in leitlun zumtu pawl ih thangtthat thlacamnak, ttah ai-hramnak, beidongnak, zaangfah dilnak pawl cu rimhmui thawn a cokrawi ih Pathian hmai ah a ret (8:1-4). Vancungmi in rimhmui urnak kheng kha leilung ih a hlon tikah khua a ri, ttek a tla, nimthla a kau ih ling a hnin (c. 5).\nThlacamnak cu tthat lonak, tuarnak le thihnak nehtu a si.\nThlacamtu pawl in Pathian ih hna an ttuan sak.


Myanmar Ah Mikeu Kawngsang Nat (Dengue) Ruangah Mi 9 Thi Zo - Chinland Today Media\nMyanmar Ah Mikeu Kawngsang Nat (Dengue) Ruangah Mi 9 Thi Zo\nJune 14, 2017 6:18 am·0 comments\nMyanmar ram ah Kawngsang keunaknak tiih theihlar mi Dengue ruangah mi 9 in an thih phah zo ih, nat a ngahtu nauhak a thawng an kim zik thlang.\nAyeyarwady pengkulh hardamnak tlawngbawi pawl, (Public Health Department) ih Assistant Director Dr. Myat Min Tun cun tuikum ah nat a ngah nauhak 600 lengzo sizungah zohkhen an si zo thu Mizzima thuthang ah a sim.\nMipi zaten tuankhawm in, hi nat hi kan cimitter a tul a si titla in mipi pawlhnenah sawmnak a tuah cih. Kum 2015 ah nat kaitu 6423 rak zohkhen a siih, 2016 ah 843 le tuikum 2017, fuur ruahpi a thok men ah mi 611 pawl in nat an kai ihzohkhen an si tiah hminsin asi.\nA tam sawn natneitu pawl hi khawte ih um mi an si tiah harhdamnak lam tlangbawi pawl cun an tiih, mi na 600 sungih 450 pawl hi khawte mi siin, mithi lakih mi 8 pawl khal khawte ih um mi an si tiah theih a si.\nMyanmar rampum ih nat kaitu tambiknak hmun pawl cu Yangon pengkulh, Ayeyarwady pengkulh, Mandalay pengkulh le Mon pawl ansi tiah hminsin a si.#\nMyanmar Ah Dengue Natnak Nei 7,043 Kim, Chin State Tello\nDengue Nat Kawlram Ah Karh: Ralrinnak\nMyanmar Ah Dengue Natnak Deem Thei Lo\nMalaysia ah Dengue Natnak Zatek 100 In Tamsin\nMyanmar Sivai Dawr 75% Thatnak Kimlo In Zuar: FDA


Ziangtin Blog Kan Sersiam Ding | VCTH\nZiangtin Blog Kan Sersiam Ding\nHome » V-Tech » Ziangtin Blog Kan Sersiam Ding\nBy vcth on February 19, 2011.\nTulai sanah company pawl siseh, pawlkom siseh, bulpak siseh, blog nei, website nei hi thil thupi zet a si. Ziang na tuah, ziang na ṭuan ti na thuhla online ah a um lo ahcun tusan ah mi pakhat si ding a ol lo. Kan san cu ṭhanso lam a pan vivo. Curuangah website lole blog nei thei cio ding thazang kan lo pe.\nBlog tuah ding kan lo forhfial tikah ‘ziangtin ka tuah ding? ti in sut duh ding ka zum. Blog tuah cu thil har tuk a si lo. Blogger lole Blogspot.com in free in a pek mi blog ziangtin tuah ding ti mal lai ka lo hlawm duh. Blogger cu Google in 2003 ah a lei. Tu google ih ta a si.\nBlog nei ding in a hmaisabik na ṭul mi cu google account a si. Goolge account pakhat na nei le thil tampi na ti thei. Gmail, blogger, google adwords, google adsense, Youtube, Google Anglytics, google webmaster tool ti pawl thil dang tampi ah tla hman thei a si. A tlangpi thu in email hrang lawngah kan hmang nan google account cu thuk le kau zet ih hman theih a si.\nGoogle Account (Gmail account theih olnak ah) na nei hnu in blogger.com ah feh aw la sign in tuah aw.\nCutin tuah a ṭulmi tuah vivo aw. Na blog hmin ding ziang a ṭha ti hril aw. Blogger ih a pek mi Free hmin a si le www.xxxxx.blogspot.com ti a si ding. Neta le mah duhmi domain (domain ti cu na website url hmin) thawn thleng leh thei a si. Cutin Blogger back end/page ah na thleng ding.\nBlogger account pakhat na nei le blog tampi na tuah thei. A parlam zuk zoh aw, ka google account pakhat asinan blog tampi a si. Cuhlei ah Blog tla a ṭawm aw in tuah theih a si, bawm aw ton theih a si. Ka dashboard ah Lamzin na hmu. A ngaingai ah Lamzin.blogspot cu Philippine lam Unau pawl ta a si. Kei mal lai ka bawm ve men mi a si.\nPost kha hment aw la cutin na ca pawl, cahram pawl tar vivo thei a si. Blogger ih a pek mi template kha a ṭha zet ko nan a simple zet. Curuangah a leng professional template thawn tuah le na blog a mawi zet thei. Professional template thawn ziangtin Blog tuah ding ti hmai zarh ah ngan thei ka zuam ding. Theih duhmi a um le comment ah rak ngan aw a cang thei tawk ih lo sawn a tum ding.


PDF in Bomb thawn Ziinan Pipeline an puah siat | Falam Online Media\nJuly 24, 2021 July 28, 2021 Ni Hnem Sung\t0 Comments\nJuly 27 zaan nazi 8 hrawngah Mon ramkulh, Thaton (သထုံ) peng, Sakhangyi khua kiang ih SAC ralhraang gas pipeline cu Mon PDF pawl in bomb thawn an puah siat tiah thuthang a suak nan kiangkap khua pawl cun ziinan pipeline sawn a si tiah an sim fiang.\nKan ram boruak thawn ziangtik ah ral a tho ding, ziangtin kan him thei ding tiah ruatin donhar ih um rerotu Sakhangyi khua kiangkap pawl cu zaan lai ih ziinan pipeline puak mi cun a lau ter hai ih ralbuai ah ruatin a zaanzaan rorin Inn le Lo suah san ih beunak hawl tu khal an um tiah khuami pakhat in Shan hrambun media hnen ah a rel.\nAmah cun “Zaan nazi 9 hrawngah puak kuai thawm ring zet a suak ih thil rim sia zet khuasung ah a naam thluh. Ralbuai ah ruatin beunak hawltu an um ih a tangta pawl khal thinphang in ṭhiṭhaten kan it thei lo. ”\n“Zing khuavang ah kan va zoh cu ziinan pipeline puakmi a rak si. A rim a sia zetih lamziin pawl khal ziinan rong a kai thluh. Apuak dan hi mahte puakkuai menmi cu a si lo ding. Miṭhen cun PDF pawl cangvaihnak a si tiah an rel” a ti.\nHimi pipeline thu ah internet cahmai ahcun Thailand ram ih va lut mi SAC ralhraang gas pipeline si in le bomb thawn puahsiattu hi Mon – PDF si in an tarlang nan himi ca kan ngan tiangah SAC ralhraang siseh, PDF lam khalin thusuahnak zianghman an nei lo tiah kan thei.\n← SAC ralhraang UN ih hrolhawk tum ve cu an hlawhsam neknek\nFalam le Mindat ah kahdonak a suak ih mipi humtu lam ah nunnak liam an um →\nRalram ih thihhlohding phangah SAC ralkap 20 lenglo tlanhlo